KONKLUŻJONIJIET TAL-AVUKATA ĠENERALI

KOKOTT

ippreżentati fit‑28 ta’ April 2022 ( 1 )

Kawża C‑202/21 P

ABLV Bank AS, fi stralċ

vs

Il-Bord Uniku ta’ Riżoluzzjoni (SRB)

“Appell – Unjoni Bankarja – Mekkaniżmu uniku ta’ riżoluzzjoni tal-istituzzjonijiet ta’ kreditu u ċerti ditti tal-investiment (SRM) – Regolament (UE) Nru 806/2014 (Regolament SRM) – Fond Uniku ta’ Riżoluzzjoni (SRF) – Kontribuzzjonijiet ex ante ta’ istituzzjoni ta’ kreditu lis-SRF matul il-perijodu inizjali – Irtirar tal-awtorizzazzjoni ta’ istituzzjoni ta’ kreditu matul sena ta’ kontribuzzjoni – Regolament ta’ Delega tal-Kummissjoni (UE) 2015/63 – Ċaħda tat-talba għar-rimbors pro rata tal-kontribuzzjonijiet ex ante – Regolament ta’ Implimentazzjoni tal-Kunsill (UE) 2015/81”

I. Introduzzjoni

1. Sabiex jintlaħaq wieħed mill-għanijiet tal-Unjoni Bankarja – ebda riżoluzzjoni bankarja oħra għad-detriment tal-persuni taxxabbli – minbarra t-telf tal-parteċipazzjoni tal-investituri fil-każ ta’ falliment ta’ bank, huma meħtieġa mekkaniżmi ta’ finanzjament alternattivi sabiex issir riżoluzzjoni ordnata tiegħu jekk meħtieġ ( 2 ).

2. Għalhekk, mill‑1 ta’ Jannar 2016, ir-Regolament SRM ( 3 ) ħoloq Fond Uniku ta’ Riżoluzzjoni (iktar ’il quddiem “SRF”, għal Single Resolution Fund) biex jiffinanzja proċeduri ta’ riżoluzzjoni, li l-fondi tagħhom jiġu mis-settur bankarju fl-Istati Membri tal-Unjoni Bankarja nnifishom ( 4 ). Fl-istess waqt, il-BRRD diġà tobbliga lill-Istati Membri kollha biex mill‑1 ta’ Jannar 2015, jistabbilixxu mekkaniżmi ta’ finanzjament nazzjonali b’ffissar ta’ għanijiet u finanzjament xierqa ( 5 )

3. L-iżgurar ta’ finanzjament effettiv u suffiċjenti tal-SRF huwa ta’ importanza kbira għall-kredibbiltà tal-Mekkaniżmu Uniku ta’ Riżoluzzjoni ( 6 ). Skont il-leġiżlatur, iridu jiġu akkumulati fondi li jikkorrispondu għal mill-inqas 1 % tad-depożiti koperti ( 7 ) tal-istituzzjonijiet ta’ kreditu kollha awtorizzati fl-Istati Membri parteċipanti (l-hekk imsejjaħ livell immirat). Madankollu, somma daqshekk kbira, madwar EUR 55 sa 70 biljun, ma tistax tinġabar mis-settur bankarju kollu f’daqqa. Għal din ir-raġuni, ġie deċiż li l-fond jimtela gradwalment matul perijodu inizjali ta’ tmien snin (mill‑2016 sal‑2023) permezz ta’ kontribuzzjonijiet ex ante mill-banek, li jfisser li l-livell immirat ma huwiex ser ikun kompletament disponibbli qabel l-2024.

4. Speċifikament, 1/8 tal-ammont (stmat) tal-livell immirat tas-SRF fl‑2024 ser jinġabar matul dan il-perijodu. Dan japplika għall-banek li huma awtorizzati fl-Istati Membri parteċipanti fl‑1 ta’ Jannar tas-sena ta’ kontribuzzjoni, bl-obbligu ta’ kontribuzzjoni individwali tagħhom jiġi evalwat skont id-daqs u l-profil tar-riskju.

5. Sabiex is-SRF ikun jista’ jaġixxi mill-bidu, il-kontribuzzjonijiet li nġabru mill-Istati Membri tal-Unjoni Bankarja fuq il-bażi unika tal-BRRD fl‑2015, jiġifieri qabel ma daħal fis-seħħ ir-Regolament SRM, diġà ġew ittrasferiti bħala “kapital tal-bidu” mill‑31 ta’ Jannar 2016 lis-SRF. Matul il-perijodu inizjali, dawn il-kontribuzzjonijiet ser jiġu paċuti mal-kontribuzzjonijiet annwali ex ante tal-banek lis-SRF ( 8 ): Kull sena, 1/8 tal-kontribuzzjoni tal‑2015 ser jitnaqqas mill-ammont ikkalkolat tal-kontribuzzjoni ex ante għas-sena inkwistjoni.

6. Matul is-sena 2018, il-Bank Ċentrali Ewropew (BĊE) irtira l-awtorizzazzjoni bħala istituzzjoni ta’ kreditu lir-rikorrenti fl-ewwel istanza u lill-appellanti fil-kawża preżenti. F’dan il-mument, hija kienet diġà ħallset il-kontribuzzjoni tagħha ex ante lis-SRF għall‑2018. Għalhekk hija tal-opinjoni li din il-kontribuzzjoni, kif ukoll il-parti tal-kontribuzzjoni tagħha mill‑2015 li għadha ma ġietx paċuta mal-kontribuzzjonijiet futuri, għandhom jiġu rrimborsati lilha pro rata. Bħala riżultat, ir-rikors tagħha ma ġiex milqugħ mill-Qorti Ġenerali.

7. Huwa minnu li l-Qorti tal-Ġustizzja diġà ttrattat diversi aspetti tal-ġbir ta’ kontribuzzjonijiet ex-ante għas-SRF ( 9 ). Sabiex tingħata deċiżjoni dwar dan l-appell, madankollu, jeħtieġ li wieħed iħares b’mod iktar fundamentali lejn il-kundizzjonijiet operazzjonali tas-sistema ta’ kontribuzzjonijiet ex ante għall-bini tas-SRF, u għalhekk lejn in-natura ta’ dawk il-kontribuzzjonijiet.

II. Il‑kuntest ġuridiku

A. Ftehim dwar it‑trasferiment ta’ kontribuzzjonijiet lis‑SRF

8. Il-ftehim intergovernattiv dwar it-trasferiment u l-mutwalizzazzjoni tal-kontribuzzjonijiet għall-Fond Uniku ta’ Riżoluzzjoni (iktar ’il quddiem l-“IGA” għal Intergovernmental Agreement) tal‑14 ta’ Mejju 2014 jistipula f’estratti mill-premessi tiegħu kif ġej: “(7) B’mod partikolari, ir-Regolament SRM jistabbilixxi fond kif ukoll il-modalitajiet għall-użu tiegħu. Id-Direttiva BRRD u r-Regolament SRM jistabbilixxu l-kriterji ġenerali għad-determinazzjoni tal-ammont u l-kalkolu tal-kontribuzzjonijiet meħtieġa […] kif ukoll l-obbligu għall-Istati Membri li jiġbruhom fil-livell nazzjonali. Minkejja dan, skont id-Direttiva BRRD u r-Regolament SRM l-Istati Membri parteċipanti li jiġbru l-kontribuzzjonijiet mill-istituzzjonijiet stabbiliti fit-territorji rispettivi tagħhom jibqgħu kompetenti biex jittrasferixxu dawn il-kontribuzzjonijiet lill-fond. L-obbligu li jiġu ttrasferiti l-kontribuzzjonijiet miġbura fil-livell nazzjonali lill-fond ma jirriżultax mid-dritt tal-Unjoni Ewropea. Dan l-obbligu huwa stabbilit minn dan il-ftehim, li jistabbilixxi t-termini li l-partijiet kontraenti għandhom jiftehmu flimkien dwarhom, skont il-ħtiġiet kostituzzjonali rispettivi tagħhom, għat-trasferiment lill-fond tal-kontribuzzjonijiet li jiġbru fuq livell nazzjonali. […] (12) Il-leġiżlazzjoni nazzjonali li timplimenta d-Direttiva BRRD […] ser tibda tapplika mill‑1 ta’ Jannar 2015. Id-dispożizzjonijiet għall-ħolqien tas-[SRF] ser ikunu essenzjalment applikabbli mill‑1 ta’ Jannar 2016. Konsegwentement, il-partijiet kontraenti ser jiġbru l-kontribuzzjonijiet allokati għall-arranġament ta’ finanzjament tar-riżoluzzjonijiet nazzjonali li jkunu jridu joħolqu sad-data tal-applikazzjoni tar-Regolament SRM, jiġifieri mill-mument minn meta jibdew jiġbru l-kontribuzzjonijiet allokati għall-fond. Sabiex tissaħħaħ is-saħħa finanzjarja tal-fond mill-mument tal-ħolqien tiegħu, il-partijiet kontraenti jimpenjaw ruħhom li jittrasferixxu l-kontribuzzjonijiet miġbura minnhom skont id-Direttiva BRRD lill-fond sakemm jidħol fis-seħħ ir-Regolament SRM.”

9. L-Artikolu 1(1) tal-IGA huwa fformulat kif ġej: “B’dan il-ftehim il-partijiet jimpenjaw ruħhom li: a) jittrasferixxu l-kontribuzzjonijiet miġbura fil-livell nazzjonali skont id-Direttiva BRRD u r-Regolament SRM lill-Fond Uniku ta’ Riżoluzzjoni stabbilit b’dan ir-regolament […], u b) matul perijodu tranżitorju li jintemm […] fil-mument meta l-fond ikun laħaq il-livell immirat stabbilit fl-Artikolu 68 tar-Regolament SRM, iżda mhux iktar tard minn 8 snin wara l-bidu tal-applikazzjoni ta’ dan il-ftehim […] biex jittrasferixxu l-kontribuzzjonijiet li jiġbru fil-livell nazzjonali skont ir-Regolament SRM u d-Direttiva BRRD lill-kompartimenti varji li jappartjenu lil kull parti kontraenti. Il-kompartimenti ser jinqasmu gradwalment b’tali mod li ma jibqgħux jeżistu fi tmiem il-perijodu ta’ tranżizzjoni, u b’hekk jappoġġaw il-funzjonament u l-kundizzjonijiet operazzjonali effettivi tal-fond.”

10. L-Artikolu 3 tal-IGA jipprevedi: “(1) Il-partijiet jimpenjaw ruħhom b’mod konġunt li l-kontribuzzjonijiet li jirċievu mill-istituzzjonijiet awtorizzati fit-territorji rispettivi tal-Istati Membri parteċipanti skont l-Artikoli 69 u 70 tar-Regolament SRM u skont il-kriterji stabbiliti b’konformità magħhom u fl-atti delegati u ta’ implimentazzjoni li jirreferu għalihom, jittrasferixxuhom b’mod irrevokabbli lill-fond. It-trasferiment ta’ kontribuzzjonijiet għandu jsir skont il-kundizzjonijiet stabbiliti fl-Artikoli 4 sa 10 ta’ dan il-ftehim. […] (3) Kontribuzzjonijiet miġbura mill-partijiet kontraenti skont l-Artikoli 103 u 104 tad-Direttiva BRRD qabel il-bidu tal-applikazzjoni ta’ dan il-ftehim għandhom jiġu ttrasferiti lill-fond sa mhux iktar tard mill‑31 ta’ Jannar 2016 jew, jekk il-Ftehim ma jkunx daħal fis-seħħ sa dik id-data, mhux iktar tard minn xahar wara d-dħul fis-seħħ tiegħu. […]” [traduzzjoni mhux uffiċjali]

B. Id‑dritt tal‑Unjoni

1. Ir‑Regolament SRM

11. L-Artikolu 67(1) tar-Regolament SRM ( 10 ) jistabbilixxi l-Fond Uniku ta’ Riżoluzzjoni (SRF). Skont din id-dispożizzjoni, is-SRF jimtela skont id-dispożizzjonijiet stabbiliti fl-IGA dwar it-trasferiment tal-fondi miġbura fil-livell nazzjonali. Skont il-paragrafu 3 ta’ din id-dispożizzjoni, il-proprjetarju tas-SRF huwa l-Bord Uniku ta’ Riżoluzzjoni (SRB, għal Single Resolution Board).

12. L-Artikolu 69 tar-Regolament SRM jipprevedi kif ġej: “(1) Sal-aħħar ta’ perijodu inizjali ta’ tmien snin mill‑1 ta’ Jannar 2016 […], il-mezzi finanzjarji disponibbli [tas-SRF] għandhom jilħqu mill-inqas 1 % tal-ammont ta’ depożiti koperti tal-istituzzjonijiet ta’ kreditu kollha awtorizzati fl-Istati Mebri parteċipanti kollha. (2) Matul il-perijodu inizjali msemmi fil-paragrafu 1, kontribuzzjonijiet lill-Fond ikkalkolati skont l-Artikolu 70, u miġbura f’konformità mal-Artikolu 67(4), għandhom jitqassmu maż-żmien bl-aktar mod ekwu possibbli sakemm jintlaħaq il-livell fil-mira, iżda bil-konsiderazzjoni dovuta tal-fażi taċ-ċiklu ta’ negozju u l-impatt li l-kontribuzzjonijiet proċikliċi jista’ jkollhom fuq il-pożizzjoni finanzjarja tal-instituzzjonijiet kontribwenti. […] (4) Jekk, wara l-perijodu inizjali msemmi fil-paragrafu 1, il-mezzi finanzjarji disponibbli jonqsu taħt il-livell fil-mira speċifikat f’ dak il-paragrafu, il-kontribuzzjonijiet regolari kkalkolati skont l-Artikolu 70 għandhom jinġabru sakemm jintlaħaq il-livell fil-mira. Wara li jkun intlaħaq il-livell fil-mira għall-ewwel darba u fejn il-mezzi finanzjarji disponibbli jkunu sussegwentement tnaqqsu għal anqas minn żewġ terzi tal-livell fil-mira, dawk il-kontribuzzjonijiet għandhom jiġu stabbiliti f’livell li jippermetti li jintlaħaq il-livell fil-mira fi żmien sitt snin. […]”

13. Skont l-Artikolu 70 tar-Regolament SRM: “(1) Il-kontribuzzjoni individwali ta’ kull istituzzjoni għandha tinġabar mill-inqas kull sena u għandha tiġi kkalkolata prorata skont l-ammont tal-obbligazzjonijiet tagħha (minbarra l-fondi proprji) li minnu jitnaqqsu d-depożiti koperti, fir-rigward tal-obbligazzjonijiet aggregati (minbarra l-fondi proprji) u filwaqt li jitnaqqsu d-depożiti koperti, tal-istituzzjonijiet kollha awtorizzati fit-territorji tal-Istati Membri parteċipanti kollha. (2) Kull sena, il-Bord, wara li jikkonsulta l-BĊE jew l-awtorità nazzjonali kompetenti u f’kooperazzjoni mill-qrib mal-awtoritajiet nazzjonali ta’ riżoluzzjoni, għandu jikkalkola l-kontribuzzjonijiet nazzjonali biex jiżgura li l-kontribuzzjonijiet dovuti mill-istituzzjonijiet kollha awtorizzati fit-territorji tal-Istati Membri parteċipanti kollha ma jaqbżux 12,5 % tal-livell fil-mira. […] (3) Il-mezzi finanzjarji disponibbli li għandhom jitqiesu biex jintlaħaq il-livell immirat speċifikat fl-Artikolu 69 jistgħu jinkludu impenji ta’ pagamenti irrevokabbli li huma kompletament sostnuti b’kollateral ta’ assi b’riskju baxx mhux ostakolati b’xi drittijiet ta’ parti terza, għad-dispożizzjoni ħielsa u allokati għall-użu esklużiv tal-Bord għall-finijiet speċifikati fl-Artikolu 76(1). Is-sehem ta’ dawk l-impenji irrevokabbli ta’ pagament ma għandhomx jaqbżu t-30 % tal-ammont totali ta’ kontribuzzjonijiet miġbura skont dan l-Artikolu. (4) Il-kontribuzzjonijiet riċevuti debitament ta’ kull entità msemmija fl-Artikolu 2 ma għandhomx jiġu rimborsati lil dawk l-entitajiet. […] (6) L-atti delegati li jispeċifikaw l-idea ta’ aġġustament tal-kontribuzzjonijiet proporzjonalment għall-profil ta’ riskju tal-istituzzjonijiet, adottati mill-Kummissjoni skont l-Artikolu 103(7) tal-[BRRD], għandhom jiġu applikati. […]”

2. Il‑BRRD

14. Skont l-Artikolu 100(1) tal-BRRD ( 11 ), l-Istati Membri jistabbilixxu mekkaniżmi ta’ finanzjament nazzjonali li l-livell immirat tagħhom skont l-Artikolu 102(1) tal-BRRD jikkorrispondi tal-inqas għal 1 % tad-depożiti koperti tal-istituzzjonijiet kollha awtorizzati fit-territorju tagħhom.

15. L-Artikolu 103(1) u (2) tal-BRRD jaqra kif ġej: “(1) Sabiex jilħqu l-livell fil-mira speċifikat fl-Artikolu 102, l-Istati Membri għandhom jiżguraw li l-kontribuzzjonijiet jinġabru mill-anqas annwalment mill-istituzzjonijiet awtorizzati fit-territorju tagħhom inkluż mill-fergħat fl-Unjoni. (2) Il-kontribuzzjoni ta’ kull istituzzjoni għandha tkun pro rata għall-ammont tal-obbligazzjonijiet tagħha (esklużi l-fondi proprji) li minnhom jitnaqqsu d-depożiti koperti fir-rigward tal-obbligazzjonijiet aggregati (esklużi l-fondi proprji) li minnhom jitnaqqsu d-depożiti koperti tal-istituzzjonijiet kollha awtorizzati fit-territorju tal-Istat Membru. Dawk il-kontribuzzjonijiet għandhom jiġu aġġustati proporzjonalment għall-profil tar-riskju tal-istituzzjonijiet, f’konformità mal-kriterji adottati skont il-paragrafu 7 ta’ dan l-Artikolu.”

16. Skont l-Artikolu 103(7) tal-BRRD, il-fatturi ta’ riskju jinkludu, inter alia, l-iskopertura tar-riskju tal-istituzzjoni, inkluża l-importanza tal-attivitajiet tal-kummerċ tagħha, l-iskoperturi li ma jidhrux fil-karta tal-bilanċ tagħha u l-grad ta’ ingranaġġ tagħha, l-istabbiltà u l-varjetà ta’ sorsi ta’ finanzjament tal-kumpannija, il-kundizzjoni finanzjarji tal-istituzzjoni, il-probabbiltà li l-istituzzjoni tidħol f’riżoluzzjoni, il-kumplessità tal-istruttura tal-istituzzjoni u r-riżolvibbiltà tagħha, u l-importanza tal-istituzzjoni għall-istabbiltà tas-sistema finanzjarja jew l-ekonomija ta’ wieħed mill-Istati Membri jew iktar jew tal-Unjoni.

3. Ir‑Regolament ta’ Implimentazzjoni 2015/81

17. Il-premessa 6 tar-Regolament ta’ Implimentazzjoni 2015/81 ( 12 ) taqra f’estratti minnha kif ġej: “Kontribuzzjonijiet miġbura mill-Istati Membri parteċipanti f’konformità mal-[Artikoli 103 u 104 tal-BRRD] u ttrasferiti […] bis-saħħa tal-Artikolu 3(3) tal-[IGA] […] għandhom ikunu inkorporati fil-kalkolu ta’ kontribuzzjonijiet individwali u b’hekk imnaqqsa mill-ammont dovut minn kull istituzzjoni. […]”

18. Il-premessa 11 ta’ dan ir-regolament tipprevedi dan li: “Taħt fond uniku ta’ riżoluzzjoni b’livell fil-mira Ewropew il-kontribuzzjonijiet individwali annwali ta’ istituzzjonijiet awtorizzati fit-territorji tal-Istati Membri parteċipanti kollha huma dipendenti fuq dawk tal-istituzzjonijiet kollha soġġetti għall-MUR. Essenzjali għal funzjonament effettiv tal-SRM u ta’ proċess bla xkiel għall-bini tal-Fond huwa li l-istituzzjonijiet kollha jħallsu b’mod sħiħ u fil-ħin il-kontribuzzjonijiet annwali tagħhom lill-Fond.”

19. L-Artikolu 4 tar-Regolament ta’ Implimentazzjoni 2015/81 jipprevedi: “Għal kull perijodu ta’ kontribuzzjoni, il-Bord għandu jikkalkola l-kontribuzzjoni annwali dovuta minn kull istituzzjoni, abbażi tal-livell annwali fil-mira tal-Fond, wara li jikkonsulta l-BĊE jew l-awtoritajiet nazzjonali kompetenti u f’kooperazzjoni mill-qrib mal-awtorità nazzjonali ta’ riżoluzzjoni. Il-livell fil-mira annwali għandu jiġi stabbilit b’referenza għal-livell fil-mira tal-Fond imsemmi fl-Artikoli 69(1) u 70 tar-Regolament (UE) Nru 806/2014 u f’konformità mal-metodoloġija stabbilita fir-Regolament Delegat (UE) 2015/63.”

20. L-Artikolu 7(3) ta’ dan ir-regolament jipprovdi: “L-impenji ta’ pagament irrevokabbli ta’ istituzzjoni li ma tibqax taqa’ fil-kamp ta’ applikazzjoni tar-Regolament (UE) Nru 806/2014 jiġu kkanċellati u jintradd il-kollateral li jagħti sostenn lil dawn l-impenji.”

21. L-Artikolu 8(2) tal-istess regolament jipprevedi dan li ġej: “Matul il-perijodu inizjali, meta jiġu kkalkulati l-kontribuzzjonijiet individwali ta’ kull istituzzjoni, il-Bord għandu jieħu kont tal-kontribuzzjonijiet miġbura mill-Istati Membri parteċipanti f’konformità mal-Artikoli 103 u 104 tad-Direttiva 2014/59/UE u ttrasferiti lill-Fond bis-saħħa tal-Artikolu 3(3) tal-Ftehim, billi dawn jitnaqqsu mill-ammont dovut minn kull istituzzjoni.”

4. Ir‑Regolament ta’ Delega 2015/63

22. Ir-Regolament ta’ Delega tal-Kummissjoni (UE) 2015/63 tal‑21 ta’ Ottubru 2014 li jissupplimenta d-Direttiva 2014/59/UE tal-Parlament Ewropew u l-Kunsill fir-rigward tal-kontribuzzjonijiet ex ante għall-arranġamenti ta’ finanzjament ta’ riżoluzzjoni (iktar ’il quddiem ir-“Regolament ta’ Delega 2015/63”) ( 13 ) ġie adottat, inter alia, fuq il-bażi tal-Artikolu 103(7) tal-BRRD. L-Artikolu 3 tiegħu jiddefinixxi dan li ġej: “[…] 5. ‘kontribuzzjoni annwali’ tfisser l-ammont imsemmi fl-Artikolu 103 tad-Direttiva 2014/59/UE miġbur mill-awtorità tar-riżoluzzjoni għall-arranġament nazzjonali ta’ finanzjament matul il-perjodu ta’ kontribuzzjoni minn kull istituzzjoni msemmija fl-Artikolu 2 ta’ dan ir-Regolament; 6. ‘perjodu kontributorju’ tfisser sena kalendarja; […]”

23. L-Artikolu 4 ta’ dan l-istess regolament jistabbilixxi li: “(1) L-awtoritajiet tar-riżoluzzjoni jiddeterminaw il-kontribuzzjonijiet annwali li jitħallsu minn kull istituzzjoni fi propozjon mal-profil tar-riskju tagħha abbażi tal-informazzjoni pprovduta mill-istituzzjoni skont l-Artikolu 14 billi japplikaw il-metodoloġija stipulata f’din it-Taqsima. (2) L-awtorità ta’ riżoluzzjoni tiddetermina l-kontribuzzjoni annwali msemmija fil-paragrafu 1 fuq il-bażi tal-livell annwali fil-mira tal-arranġament ta’ finanzjament ta’ riżoluzzjoni billi tqis il-livell fil-mira li jrid jintlaħaq sal‑31 ta’ Diċembru 2024 skont il-paragrafu 1 tal-Artikolu 102 tad-Direttiva 2014/59/UE u fuq il-bażi tal-ammont medju ta’ depożiti koperti fis-sena preċedenti, kalkolat kull tliet xhur, tal-istituzzjonijiet kollha awtorizzati fit-territorju tagħha.”

24. L-Artikolu 12 tar-Regolament ta’ Delega 2015/63 jipprevedi: “(1) Meta istituzzjoni tkun istituzzjoni taħt superviżjoni ġdida għal parti biss minn perjodu kontributorju, il-kontribuzzjoni parzjali tiġi ddeterminata billi tiġi applikata l-metodoloġija stabbilita fit-Taqsima 3 għall-ammont tal-kontribuzzjoni annwali tagħha kalkulat matul il-perjodu kontributorju sussegwenti b’referenza għall-għadd ta’ xhur sħaħ mill-perjodu kontributorju li tulhom l-istituzzjoni tkun taħt superviżjoni. (2) Bidla fl-istatus ta’ istituzzjoni, inkluża istituzzjoni żgħira, matul il-perjodu kontributorju ma jkollha l-ebda effett fuq il-kontribuzzjoni annwali li trid titħallas f’dik is-sena partikolari.”

25. L-Artikolu 13 tal-imsemmi regolament jirregola dan li ġej: “(1) L-awtorità tar-riżoluzzjoni tinnotifika lil kull istituzzjoni msemmija fl-Artikolu 2 bid-deċiżjoni tagħha li tiddetermina l-kontribuzzjoni annwali dovuta minn kull istituzzjoni mhux aktar tard mill‑1 ta’ Mejju ta’ kull sena. […] (5) Meta istituzzjoni tkun istituzzjoni taħt superviżjoni ġdida għal parti biss mill-perjodu kontributorju, il-kontribuzzjoni annwali parzjali tagħha tinġabar flimkien mal-kontribuzzjoni annwali dovuta għall-perjodu kontributorju sussegwenti.”

26. L-Artikolu 14 ta’ dan ir-regolament jipprevedi: “(1) L-istituzzjonijiet jipprovdu lill-awtorità tar-riżoluzzjoni bl-aħħar rapporti finanzjarji annwali approvati disponibbli qabel il-31 ta’ Diċembru tas-sena ta’ qabel il-perjodu kontributorju, flimkien mal-opinjoni sottomessa mill-awditur statutorju jew mill-kumpannija tal-awditjar, skont l-Artikolu 32 tad-Direttiva 2013/34/UE tal-Parlament Ewropew u tal-Kunsill. […] (4) L-informazzjoni msemmija fil-paragrafi 1, 2 u 3 tingħata sa mhux aktar tard mill-31 ta’ Jannar ta’ kull sena fir-rigward tas-sena li ntemmet fil-31 ta’ Diċembru tas-sena ta’ qabel, jew tas-sena finanzjarja relevanti applikabbli. Jekk il-31 Jannar ma tkunx ġurnata tax-xogħol, l-informazzjoni tingħata fil-jum tax-xogħol li jmiss. […]”

27. Konformement mal-Artikolu 17(3) u (4) tar-Regolament ta’ Delega 2015/63 japplika dan li ġej: “(3) Meta l-informazzjoni ppreżentata mill-istituzzjonijiet lill-awtorità ta’ riżoluzzjoni tkun soġġetta għal rapporti mill-ġdid jew reviżjonijiet, l-awtorità ta’ riżoluzzjoni taġġusta l-kontribuzzjoni annwali skont l-informazzjoni aġġornata meta tikkalkula l-kontribuzzjoni annwali ta’ dik l-istituzzjoni għall-perjodu ta’ kontribuzzjoni li jmiss. (4) Kwalunkwe differenza bejn il-kontribuzzjoni annwali kalkulata u mħallsa fuq il-bażi tal-informazzjoni soġġetti għal rappurtar mill-ġdid jew reviżjoni u l-kontribuzzjoni annwali li suppost kellha titħallas wara l-aġġustament tal-kontribuzzjoni annwali tiġi saldata fl-ammont tal-kontribuzzjoni annwali dovuta għall-perjodu kontributorju li jmiss. Dan l-aġġustament isir billi jitnaqqsu jew jiżdiedu l-kontribuzzjonijiet għall-perjodu kontributorju li jmiss.”

5. Ir‑Regolament ta’ Delega 2017/2361

28. Ir-Regolament Delegat (UE) 2017/2361 tal‑14 ta’ Settembru 2017 dwar is-sistema finali ta’ kontribuzzjonijiet għall-infiq amministrattiv tal-Bord Uniku ta’ Riżoluzzjoni (iktar ’il quddiem ir-“Regolament Delegat 2017/2361”) ( 14 ) jipprovdi fl-Artikolu 7(1) tiegħu: “Meta entità jew grupp jaqgħu taħt il-kamp ta’ applikazzjoni tal-Artikolu 2 tar-[Regolament SRM] biss għal parti mis-sena finanzjarja, il-kontribuzzjoni annwali individwali tagħhom għal dik is-sena finanzjarja għandha tiġi kkalkolata b’referenza għan-numru ta’ xhur sħaħ li matulhom jaqgħu taħt il-kamp ta’ applikazzjoni ta’ dak l-Artikolu.”

III. Il‑fatti u l‑proċedura quddiem il‑Qorti Ġenerali

29. ABLV Bank AS, ir-rikorrenti fl-ewwel istanza u l-appellanti (iktar ’il quddiem l-“appellanti”), kienet istituzzjoni ta’ kreditu bis-sede fil-Latvja suġġetta għas-superviżjoni tal-BĊE bħala “entità sinjifikattiva” fis-sens tar-Regolament SSM ( 15 ) sakemm l-awtorizzazzjoni tagħha ġiet irtirata fl‑2018.

30. F’Diċembru tal‑2015, hija rċeviet mingħand il-Finanšu un kapitāla tirgus komisija kompetenti (il-Kummissjoni tas-Swieq Finanzjarji u tal-Kapital, il-Latvja, iktar ’il quddiem il-“FKMK”) l-avviż għall-ħlas għall-kontribuzzjoni ex ante tal‑2015 għall-mekkaniżmu ta’ finanzjament nazzjonali stabbilit skont l-Artikolu 103(1) tal-BRRD. L-ammont sussegwentement imħallas mill-appellanti ġie ttrasferit lis-SRF skont l-Artikolu 3(3) tal-IGA.

31. Fit‑23 ta’ Frar 2018, il-BĊE wasal għall-konklużjoni li l-appellanti kienet ikkunsidrata li kienet falluta jew li x’aktarx tfalli fis-sens tal-Artikolu 18(1) tar-Regolament SRM. Fl-istess jum, is-SRB iddeċieda li minħabba nuqqas ta’ interess pubbliku fir-riżoluzzjoni sovrana, ma għandhom jittieħdu l-ebda miżuri ta’ riżoluzzjoni skont ir-Regolament SRM ( 16 ).

32. Fis‑26 ta’ Frar 2018, l-azzjonisti tal-appellanti għalhekk bdew proċeduri li jippermettu lil din tal-aħħar tikkonkludi r-riżoluzzjoni tagħha stess u ressqu talba quddiem il-FKMK għall-approvazzjoni tal-pjan ta’ riżoluzzjoni volontarja tagħha.

33. Permezz tad-deċiżjoni tat‑12 ta’ April 2018 dwar il-kalkolu tal-kontribuzzjonijiet ex ante għall‑2018, is-SRB iddetermina l-ammonti tal-kontribuzzjonijiet annwali rilevanti għas-SRF ( 17 ). Fis‑27 ta’ April 2018, l-appellanti rċeviet l-avviż għall-ħlas rilevanti ta’ kontribuzzjonijiet għall‑2018 mill-FKMK. L-appellanti ħallset dak l-ammont imsemmi fih fit‑3 ta’ Lulju 2018.

34. Bid-deċiżjoni tal-BĊE tal‑11 ta’ Lulju 2018, l-awtorizzazzjoni tal-appellanti bħala istituzzjoni ta’ kreditu ġiet irtirata.

35. Permezz ta’ ittra tas‑17 ta’ Settembru 2018, l-appellanti talbet lis-SRB biex iħallasha l-“bilanċ” tal-kontribuzzjonijiet ex ante tal‑2015, kif ukoll biex jikkalkola mill-ġdid u jirrimborsa l-kontribuzzjoni tal‑2018 pro rata temporis fid-dawl tal-ħruġ tagħha mis-SSM matul is-sena ta’ kontribuzzjoni.

36. Is-SRB ċaħad din it-talba permezz ta’ ittra tas‑17 ta’ Ottubru 2018 (iktar ’il quddiem id-“deċiżjoni kkontestata”). Bħala motivazzjoni huwa espona li l-Artikolu 70(4) tar-Regolament SRM ma jipprevedi ebda kalkolu mill-ġdid tal-kontribuzzjoni ex ante tal‑2018 u espressament jistabbilixxi li kontribuzzjonijiet irċevuti debitament ma għandhomx jiġu rrimborsati. Skont is-SRB, l-irtirar tal-awtorizzazzjoni jikkostitwixxi bidla fl-istatus fis-sens tal-Artikolu 12(2) tar-Regolament ta’ Delega 2015/63, li skont din id-dispożizzjoni ma għandha l-ebda impatt fuq l-ammont tal-kontribuzzjoni li għandha titħallas fis-sena inkwistjoni. Anki l-kontribuzzjoni ex ante għall‑2015 ma tistax tiġi rrimborsata pro rata jekk l-awtorizzazzjoni ta’ istituzzjoni ta’ kreditu tiġi rtirata qabel it-tmiem tal-perijodu inizjali. F’dan ir-rigward, fl-isfond tal-Artikolu 70(4) tar-Regolament SRM, l-istess regola tapplika għall-kontribuzzjonijiet kollha rċevuti debitament.

37. Fil‑21 ta’ Diċembru 2018, l-appellanti ppreżentat rikors quddiem il-Qorti Ġenerali kontra din id-deċiżjoni.

38. Insostenn tar-rikors tagħha, hija essenzjalment argumentat li minħabba t-telf ta’ kwalità ta’ istituzzjoni ta’ kreditu fl‑2018, ma setgħetx tibbenefika iktar mill-kopertura tas-SRF għas-sena kollha. Barra minn hekk, minħabba l-eliminazzjoni simultanjament assoċjata tar-riskju li l-appellanti bħala istituzzjoni ta’ kreditu ħolqot għall-istabbiltà tas-sistema finanzjarja, il-ħtieġa ta’ finanzjament tas-SRF naqset ukoll proporzjonalment. F’dan ir-rigward, il-kontribuzzjoni saret mingħajr bażi legali u għalhekk mhux “debitament” fis-sens tal-Artikolu 70(4) tar-Regolament SRM, u għalhekk għandha tiġi rrimborsata proporzjonalment. Fil-każ ta’ ħruġ mis-sistema, wieħed ma jistax għalhekk jitkellem dwar “bidla fl-istatus” fis-sens tal-Artikolu 12(2) tar-Regolament ta’ Delega 2015/63, peress li l-istatus bħala istituzzjoni ta’ kreditu u għalhekk l-obbligu ta’ kontribuzzjoni huma kompletament eliminati. L-Artikolu 70(4) tar-Regolament SRM ma huwiex applikabbli għall-kontribuzzjoni tal‑2015, li nġabret esklużivament fuq il-bażi tal-BRRD. Din il-kontribuzzjoni tikkostitwixxi tip ta’ “pagament antiċipat” għas-SRF. F’dan ir-rigward, mill-Artikolu 8(2) tar-Regolament ta’ Implimentazzjoni 2015/81 jirriżulta li l-kontribuzzjoni għall‑2015 għandha titħallas lura lil bank sa mhux iktar tard minn tmiem il-perijodu inizjali.

39. B’deċiżjoni tat‑30 ta’ April 2019, il-Kummissjoni ngħatat permess tintervjeni insostenn tas-SRB.

40. Permezz ta’ sentenza tal‑20 ta’ Jannar 2021, ABLV Bank vs SRB (T‑758/18, EU:T:2021:28) (iktar ’il quddiem is-“sentenza appellata”), il-Qorti Ġenerali ċaħdet ir-rikors, u ddeċidiet li l-appellanti, minbarra l-ispejjeż proprji tbati wkoll l-ispejjeż tas-SRB u l-Kummissjoni tbati l-ispejjeż rispettivi tagħha.

IV. L‑appell quddiem il‑Qorti tal‑Ġustizzja

41. Bl-appell tagħha ppreżentat fit‑30 ta’ Marzu 2021, l-appellanti titlob li l-Qorti tal-Ġustizzja: – tannulla s-sentenza appellata; – tannulla d-deċiżjoni kkontestata; – tikkundanna lis-SRB ibati l-ispejjeż tal-appellanti u l-ispejjeż tal-appell, – jekk it-tilwima legali ma hijiex fi stat li tiġi deċiża, tibgħatha lura quddiem il-Qorti Ġenerali.

42. Is-SRB u l-Kummissjoni jitolbu li l-Qorti tal-Ġustizzja: – tiċħad l-appell, u – tikkundanna lill-appellanti għall-ispejjeż.

43. L-appellanti, is-SRB u l-Kummissjoni ppreżentaw sottomissjonijiet bil-miktub quddiem il-Qorti tal-Ġustizzja fil-proċedura tal-appell. Il-Qorti tal-Ġustizzja ddeċidiet, skont l-Artikolu 76(2) tar-Regoli tal-Proċedura, li tiddeċiedi fuq l-appell mingħajr seduta wara l-preżentazzjoni tal-konklużjonijiet.

V. Evalwazzjoni ġuridika

44. Is-sentenza appellata tikkonferma d-deċiżjoni tas-SRB li permezz tagħha huwa ċaħad, minn naħa, ir-rimbors pro rata tal-kontribuzzjoni ex ante għall‑2018 tal-ABLV Bank kif ukoll, min-naħa l-oħra, ir-rimbors tal-“bilanċ” tal-kontribuzzjoni tal‑2015, li għadu ma huwiex paċut mill-kontribuzzjonijiet futuri.

A. Is‑sentenza appellata

45. Bħala riżultat, il-Qorti Ġenerali timmotiva d-deċiżjoni tagħha fil-punt 130 tas-sentenza appellata bil-fatt li l-Artikolu 70(4) tar-Regolament SRM jeskludi r-rimbors tal-kontribuzzjonijiet kollha debitament irċevuti mis-SRF, anki fil-każ li l-awtorizzazzjoni ta’ istituzzjoni ta’ kreditu suġġetta għal kontribuzzjonijiet tiġi rtirata matul sena ta’ kontribuzzjoni fil-perijodu inizjali.

46. Meta għamlet hekk, fir-rigward tal-kontribuzzjoni tal‑2018, hija essenzjalment kienet tal-fehma li l-kontribuzzjonijiet ex ante, għalkemm miġbura kull sena, ma jitħallsux bħala korrispettiv għall-kopertura mis-SRF jew l-użu tiegħu f’sena partikolari u għaldaqstant skont l-Artikolu 70(4) tar-Regolament SRM lanqas ma jistgħu jiġu rrimborsati jekk il-possibbiltà li jintuża s-SRF ma tibqax teżisti matul sena minħabba l-ħruġ ta’ istituzzjoni ta’ kreditu mis-sistema. Pjuttost, il-ġbir annwali skont l-Artikolu 69(2) tar-Regolament SRM iservi sempliċement biex jitqassam l-ammont totali tal-livell immirat b’mod uniformi matul iż-żmien, li jrid jintlaħaq sa tmiem il-perijodu inizjali fl‑2024. Sabiex tkun tista’ tiddetermina b’mod affidabbli u legali l-kontribuzzjoni li trid tinġabar annwalment għall-istituzzjonijiet ta’ kreditu kollha, l-ammont tagħha għandu jiġi ffissat f’mument partikolari fis-sena inkwistjoni ( 18 ). Għalhekk, l-Artikolu 12(2) tar-Regolament ta’ Delega 2015/63 jipprevedi li l-kontribuzzjoni ma tistax tiġi kkalkolata mill-ġdid u rrimborsata pro rata jekk ikun hemm bidla fl-istatus matul is-sena ta’ kontribuzzjoni, inkluż l-irtirar tal-awtorizzazzjoni bħala istituzzjoni ta’ kreditu ( 19 ) Il-Qorti Ġenerali ċaħdet id-dispożizzjonijiet u l-argumenti kollha mressqa mill-appellanti fl-ewwel istanza, li minnhom qieset li kalkolu mill-ġdid u rimbors kienu possibbli f’każ ta’ rtirar ta’ awtorizzazzjoni matul sena ta’ kontribuzzjoni ( 20 ).

47. Fir-rigward tal-kontribuzzjoni tal‑2015, il-Qorti Ġenerali ddikjarat li l-Artikolu 8(2) tar-Regolament ta’ Implimentazzjoni 2015/81 ma jinvolvix obbligu ta’ rimbors fil-każ li istituzzjoni ta’ kreditu toħroġ mis-sistema matul il-perijodu inizjali. Pjuttost, il-kontribuzzjonijiet għall‑2015 ġew finalment ittrasferiti lis-SRF skont l-IGA u għalhekk saru parti integrali mis-somma tal-livell immirat li għandha tintlaħaq sal‑2024. Ir-regola ta’ tpaċija fl-Artikolu 8(2) tar-Regolament ta’ Implimentazzjoni tiżgura biss li t-trasferiment tal-kontribuzzjonijiet għall‑2015 lis-SRF ma jwassalx għal żbilanċi bejn il-banek ikkonċernati fir-rigward tad-distribuzzjoni tal-piż finanzjarju. Fir-rigward tal-Artikolu 70(4) tar-Regolament SRM, ma japplika xejn differenti għall-kontribuzzjonijiet għall‑2015 fir-rigward tal-kontribuzzjonijiet miġbura fis-snin ta’ wara ( 21 ).

B. Fuq l‑appell

48. L-appellanti qiegħda tikkontesta din id-deċiżjoni tal-Qorti Ġenerali b’total ta’ 13‑il aggravju, li l-kontenut tagħhom huwa relatat fl-ewwel lok mal-eliġibbiltà tar-rimbors pro rata tal-kontribuzzjoni tal‑2018 (ara, f’dan ir-rigward, taħt it-Taqsima 1.), fit-tieni lok mal-possibbiltà tar-rimbors tal-“bilanċ” tal-kontribuzzjoni tal‑2015 (ara, f’dan ir-rigward, taħt it-Taqsima 2.), u fit-tielet lok, mal-legalità formali tad-deċiżjoni tas-SRB (ara, f’dan ir-rigward, taħt it-Taqsima 3).

1. Fuq l‑eliġibbiltà tar‑rimbors pro rata tal‑kontribuzzjoni tal‑2018

49. Bl-ewwel sar-raba’ aggravju tagħha, kif ukoll bis-seba’ u t-tmien aggravju tagħha, l-appellanti l-ewwel tikkontesta biċċa biċċa r-raġunament legali li bih il-Qorti Ġenerali mmotivat l-interpretazzjoni tagħha tal-Artikolu 70(4) tar-Regolament SRM u tal-Artikolu 12(2) tar-Regolament ta’ Delega 2015/63, li skonthom dawn id-dispożizzjonijiet jipprekludu rimbors tal-kontribuzzjoni tal‑2018 bħala riżultat tal-irtirar tal-liċenzja. Permezz tal-ħames, tal-għaxar, tal-ħdax u tat-tnax‑il aggravju tagħha, hija mbagħad tilmenta li l-interpretazzjoni tal-Qorti Ġenerali ta’ dawn id-dispożizzjonijiet tmur kontra prinċipji ogħla. Għalhekk dawn l-aggravji għandhom jiġu eżaminati flimkien.

a) Fuq l‑ewwel, it‑tieni u r‑raba’ aggravju

50. Fil-kuntest tal-ewwel aggravju tagħha, l-appellanti essenzjalment issostni li l-Qorti Ġenerali naqset milli tirrikonoxxi li s-SRF jipproteġi lill-banek suġġetti għal kontribuzzjonijiet kontra r-riskju ta’ falliment. Il-kontribuzzjoni ex ante tal‑2018 għandha titqies bħala tip ta’ primjum ta’ assigurazzjoni għall-kopertura mis-SRF f’din is-sena. Il-garanzija ta’ din l-assigurazzjoni u ż-żieda fir-riskju għall-istabbiltà finanzjarja, li toħroġ mill-attività bħala istituzzjoni ta’ kreditu, konsegwentement jirrappreżentaw il-bażi legali għall-obbligu li jitħallsu kontribuzzjonijiet. Madankollu, bl-irtirar tagħha mis-sistema, it-tnejn ma jibqgħux japplikaw. Għalhekk, il-kontribuzzjoni għall‑2018 għall-perijodu ta’ wara l-irtirar tal-awtorizzazzjoni tagħha fil‑11 ta’ Lulju 2018 ma kinitx tħallset “debitament” fis-sens tal-Artikolu 70(4) tar-Regolament SRM u għalhekk għandha tiġi rrimborsata lilha. Il-Qorti Ġenerali kellha tasal għall-istess konklużjoni skont ir-raba’ motiv, bl-applikazzjoni tal-prinċipji ta’ arrikkiment indebitu, peress li l-kontribuzzjoni saret mingħajr ebda bażi legali ( 22 ). Konsegwentement, l-interpretazzjoni tal-Qorti Ġenerali tal-Artikolu 70(4) tar-Regolament SRM, li skontha dan jipprekludi r-rimbors pro rata tal-kontribuzzjoni tal‑2018, hija vvizzjata bi żball ta’ liġi ( 23 ).

51. Pjuttost, l-eżistenza tal-Artikolu 12(2) tar-Regolament ta’ Delega 2015/63 turi li għandu jkun hemm każijiet li fihom kontribuzzjoni ex ante tiġi sussegwentement aġġustata. Dan peress li din id-dispożizzjoni tipprevedi biss li bidla fl-istatus matul il-perijodu ta’ kontribuzzjoni ma taffettwax l-ammont tal-kontribuzzjoni li għandha titħallas. Dan jissuġġerixxi li għandhom jitqiesu bidliet oħra. Madankollu, il-ħruġ ta’ istituzzjoni mis-sistema bħala riżultat tal-irtirar tal-awtorizzazzjoni ma għandux jitqies bħala “bidla fl-istatus” fis-sens tal-Artikolu 12(2) tar-Regolament ta’ Delega 2015/63. Fit-tieni aggravju tagħha, l-appellanti għalhekk tilmenta li l-Qorti Ġenerali żbaljat meta kkunsidrat l-Artikolu 12(2) tar-Regolament ta’ Delega bħala rilevanti f’dan il-każ ( 24 ).

52. Peress li l-Qorti Ġenerali essenzjalment ibbażat l-opinjoni tagħha fil-punti 61, 62 kif ukoll fil-punti 68 sa 72 tas-sentenza appellata fuq il-kundizzjonijiet operazzjonali u l-għanijiet tas-sistema ta’ ġbir ta’ kontribuzzjonijiet fil-perijodu inizjali, dawn għandhom jiġu eżaminati fl-ewwel stadju (ara, f’dan ir-rigward, taħt it-Taqsima 1). Abbażi ta’ dan, jista’ jintwera, li fit-tieni stadju, l-ewwel, it-tieni u r-raba’ aggravju huma bbażati fuq nuqqas ta’ ftehim tad-dispożizzjonijiet rilevanti u tan-natura tal-kontribuzzjonijiet ex ante (ara, f’dan ir-rigward, taħt it-Taqsima 2).

1) Dwar il-kundizzjonijiet operazzjonali u l-għan tas-sistema tal-ġbir tal-kontribuzzjonijiet fil-perijodu inizjali

53. L-għan li jinġabru kontribuzzjonijiet skont l-Artikolu 69 u l-Artikolu 70 tar-Regolament SRM huwa li jintlaħaq ammont stabbilit, il-livell immirat, li, madankollu, ma jistax jiġi impost f’daqqa minħabba d-daqs sinjifikattiv tiegħu. Skont l-Artikolu 69(2) tar-Regolament SRM, il-kontribuzzjonijiet huma għalhekk imqassma bl-iktar mod indaqs possibbli, jiġifieri mill-inqas kull sena ( 25 ), matul il-perijodu inizjali sabiex jintlaħaq il-livell immirat ta’ 1 % tad-depożiti koperti fl-Istati Membri parteċipanti kollha fit-tmiem din il-fażi. Ladarba jintlaħaq il-livell immirat, l-ebda kontribuzzjoni oħra ma tinġabar ( 26 ).

54. Sabiex jiġi żgurat tqassim uniformi tal-kontribuzzjonijiet b’mod konformi mal-Artikolu 70(2)(1) tar-Regolament SRM, ma jistax jinġabar iktar minn 1/8 tal-livell immirat fl‑2024 mill-banek suġġetti għal kontribuzzjonijiet f’sena waħda. Hawnhekk ta’ min jinnota li l-livell immirat fl‑2024 jista’ jiġi stmat biss, peress li bħalissa mhux magħruf kemm ser ikunu għoljin id-depożiti koperti fl‑2024. Għalhekk, skont l-Artikolu 4(2) tar-Regolament ta’ Delega 2015/63 ( 27 ), is-SRB jibbaża, fi kliem sempliċi, fuq l-ammont medju tad-depożiti koperti tal-istituzzjonijiet ta’ kreditu kollha awtorizzati fl-Istati Membri parteċipanti fis-sena preċedenti, jaqsmu fi tmienja, u jiġbor ftit iktar minn 1 % ta’ dan, peress li d-depożiti koperti għandhom it-tendenza li jiżdiedu ( 28 ).

55. Il-kontribuzzjonijiet individwali tal-banek individwali għall-mira annwali stabbilita b’dan il-mod imbagħad jiġu kkalkolati skont l-Artikolu 70(1) u t-tieni subparagrafu tal-Artikolu 70(2) tar-Regolament SRM skont id-daqs tagħhom u l-profil tar-riskju tagħhom. Il-bażi għal dan hija d-data mill-istituzzjonijiet ta’ kreditu, li trid tiġi trażmessa lis-SRB sa tmiem is-sena preċedenti skont l-Artikolu 14 tar-Regolament ta’ Delega 2015/63 ( 29 ).

56. Il-kontribuzzjoni kkalkolata b’dan il-mod abbażi tad-data tas-sena preċedenti hija finalment miġbura u mħallsa matul dik is-sena mill-banek awtorizzati fl‑1 ta’ Jannar tas-sena ta’ wara fit-territorju tal-Istati Membri parteċipanti. L-Artikolu 12(2) tar-Regolament ta’ Delega 2015/63 jipprevedi li l-bidliet fl-istatus matul il-perijodu ta’ kontribuzzjoni ma jaffettwawx l-ammont tal-kontribuzzjoni li għandha titħallas fis-sena rilevanti.

57. Madankollu, il-banek mhux bilfors iridu jħallsu l-kontribuzzjoni fi flus kontanti; iżda minflok, skont l-Artikolu 70(3) tar-Regolament SRM, sa 30 % tal-ammont totali meħtieġ f’sena ta’ kontribuzzjoni jista’ jitħallas permezz tal-hekk imsejħa impenji ta’ pagament irrevokabbli, li jridu jiġu ddepożitati b’depożitu ta’ sigurtà fi flus kontanti.

58. L-Artikolu 70(4) tar-Regolament SRM jistipula li kontribuzzjonijiet irċevuti debitament ma humiex rimborsabbli.

2) Fuq il‑konsengwenzi għall‑eliġibbiltà tar‑rimbors tal‑kontribuzzjoni tal‑2018

59. Il-kundizzjonijiet operazzjonali u l-għan deskritti ta’ kif jinġabru l-kontribuzzjonijiet juru fl-ewwel lok, li pereżempju, il-kontribuzzjoni tal‑2018, kuntrarjament għall-preżentazzjoni tal-appellanti fil-kuntest tal-ewwel aggravju tagħha, ma “tirrigwardax” is-sena 2018, iżda tinġabar biss fl‑2018.

60. Minn naħa, il-ġbir annwali jaqdi biss l-għan tat-tqassim fiż-żmien previst mill-Artikolu 69(2) tar-Regolament SRM. Dan seta’ ġie organizzat f’intervalli iqsar, bħal kull tliet xhur. Madankollu, dan ikun ifisser piż amministrattiv ogħla u possibbilment sproporzjonat. Dan għaliex ma hemm l-ebda evidenza li t-tqassim fi tmien kontribuzzjonijiet annwali meta mqabbla ma’ 32 kontribuzzjoni trimestrali korrispondentement inqas iwassal għal piż ekonomiku eċċessiv għall-banek suġġetti għal kontribuzzjonijiet. Madankollu, l-evitar ta’ piż bħal dan huwa preċiżament l-ispirtu u l-għan tat-tqassim ( 30 ). Dan ifisser li d-deċiżjoni li jinġabru kontribuzzjonijiet annwali hija koperta mingħajr problemi mis-setgħa diskrezzjonali wiesgħa li l-leġiżlatur tal-Unjoni għandu f’dan il-qasam ( 31 ).

61. Min-naħa l-oħra, f’dan il-kuntest, l‑1 ta’ Jannar huwa biss id-data ta’ referenza għad-determinazzjoni tal-grupp ta’ banek suġġetti għal kontribuzzjonijiet ( 32 ). Din id-data ma tgħid xejn dwar l-allokazzjoni tal-kontribuzzjoni għas-sena inkwistjoni. Il-leġiżlatur seta’ wkoll jirreferi għall-istituzzjonijiet ta’ kreditu awtorizzati fil‑31 ta’ Diċembru tas-sena preċedenti fit-territorju tal-Istati Membri parteċipanti. Dan huwa minnu b’mod partikolari peress li l-kontribuzzjonijiet li għandhom jitħallsu f’sena partikolari huma kkalkolati abbażi tad-data mis-sena preċedenti ( 33 ).

62. Għal din ir-raġuni biss, il-kontribuzzjoni miġbura fl‑2018 ma tistax tiġi kkalkolata mill-ġdid jew tiġi rrimborsata minħabba bidliet li jseħħu biss f’din is-sena. Il-konklużjoni tal-Qorti Ġenerali fil-punt 69 tas-sentenza appellata għalhekk ma hija vvizzjata b’ebda żball ta’ liġi.

63. Fit-tieni lok, il-kundizzjonijiet operazzjonali u l-għan tas-sistema, kif il-Qorti Ġenerali ġustament ikkonstatat fil-punt 73 tas-sentenza appellata, juru li l-kontribuzzjonijiet ex ante ma humiex komparabbli mal-primjums tal-assigurazzjoni.

64. Dan peress li, minn naħa, istituzzjoni ta’ kreditu ma takkwistax id-dritt li tuża s-SRF billi tħallas il-kontribuzzjoni. Kif il-Qorti Ġenerali korrettament irrilevat mingħajr żball ta’ liġi fil-punt 70 tas-sentenza appellata, is-SRF iservi biex jiżgura l-istabbiltà finanzjarja tal-Unjoni Bankarja bħala tali u ma jistax jinftiehem bħala fond ta’ salvataġġ għal banek individwali ( 34 ). Skont l-Artikolu 18(1) tar-Regolament SRM, ir-riżoluzzjoni titwettaq biss fl-interess pubbliku. Is-SRF huwa maħsub biex jiżgura l-kredibbiltà u l-funzjonalità tal-Mekkaniżmu Uniku ta’ Riżoluzzjoni ( 35 ): il-leġiżlatur jistenna li l-eżistenza tiegħu tistabbilizza s-settur bankarju, peress li l-eżistenza ta’ tali strutturi tista’ tillimita l-effetti sistemiċi ta’ diffikultajiet f’istituzzjonijiet individwali ( 36 ).

65. Min-naħa l-oħra, l-ammont ta’ kontribuzzjonijiet individwali ta’ bank ma jirriżultax mill-applikazzjoni ta’ rata speċifika tal-bażi taxxabbli, għalkemm fil-kalkolu tiegħu r-riskju jittieħed inkunsiderazzjoni f’loġika bbażata fuq l-assigurazzjoni ( 37 ). Minflok, l-ammont tal-kontribuzzjonijiet fl-aħħar mill-aħħar jiddependi fuq il-livell immirat, li jrid jintlaħaq permezz tas-somma tal-kontribuzzjonijiet kollha miġbura sa tmiem is-sena 2023.

66. Il-kontribuzzjonijiet miġbura ex ante minn bank f’sena partikolari għalhekk inizjalment jirrappreżentaw frazzjoni tal-ammont tal-livell immirat u “inċidentalment” jirriflettu biss il-profil tar-riskju tal-bank inkwistjoni. Jew fi kliem ieħor: kieku l-banek kollha f’daqqa waħda kellhom profil ta’ riskju baxx bl-istess livell ta’ depożiti, kuntrarjament ta’ dak li jissuġġerixxi l-argument tal-appellanti, madankollu, mhux ser jinġabar ammont totali iżgħar għal kontribuzzjonijiet ex ante għal dik is-sena. Pjuttost, dejjem jinġabar ammont totali li jikkorrispondi għal 1/8 ta’ ftit iktar minn 1 % tad-depożiti koperti tas-sena preċedenti sabiex jasal għal ammont totali fl-aħħar tal-perijodu inizjali li jikkorrispondi għal mill-inqas 1 % tad-depożiti kollha koperti fis-sena 2024 ( 38 ).

67. Fl-istess ħin, dan ifisser li l-kontribuzzjoni individwali ta’ bank ukoll dejjem tiddependi b’mod deċiżiv fuq l-għadd u fuq il-kontribuzzjonijiet individwali tal-banek l-oħra li huma suġġetti għal kontribuzzjonijiet fis-sena rilevanti, jiġifieri fid-data ta’ referenza rilevanti ( 39 ). L-aġġustament tal-kontribuzzjoni ta’ bank għalhekk dejjem ikun jeħtieġ korrezzjoni tal-kontribuzzjonijiet tal-banek l-oħra. Kieku l-kontribuzzjonijiet jiġu aġġustati kontinwament matul sena ta’ kontribuzzjoni, ikun impossibbli li jiġu ddeterminati l-kontribuzzjonijiet individwali tal-banek kollha b’ċertezza legali ( 40 ). Għal din ir-raġuni, l-Artikolu 12(2) tar-Regolament ta’ Delega 2015/63 jipprevedi li bidla fl-istatus matul il-perijodu ta’ kontribuzzjoni ma taffettwax l-ammont tal-kontribuzzjoni li għandha titħallas. U għalhekk, l-Artikolu 70(4) tar-Regolament SRM ġeneralment jeskludi rimbors tal-kontribuzzjonijiet diġà rċevuti, peress li inkella l-iżbilanċ ikollu jinġabar mill-banek l-oħra. Kif diġà ddeċidiet il-Qorti tal-Ġustizzja, il-kunċett ta’ “bidla fl-istatus” għandu jinftiehem b’mod wiesa’ ( 41 ), peress li f’dan il-kuntest għandu jinkludi l-każijiet kollha li jistgħu jaffettwaw il-piż tal-kontribuzzjoni ta’ banek oħra, inkluż b’mod partikolari l-ħruġ mis-sistema ta’ bank li huwa suġġett għal kontribuzzjonijiet.

68. Il-kontribuzzjoni għas-SRF, li tinġabar kull sena ex ante, għalhekk ma tikkwantifikax ir-riskju li bank issorveljat joħloq għall-istabbiltà finanzjarja jew l-użu ta’ fondi tas-SRF matul sena. Għal din ir-raġuni, il-perijodu ta’ żmien li matulu bank suġġett għal kontribuzzjonijiet jaqa’ fil-kamp ta’ applikazzjoni tar-Regolament SRM fis-sena li fiha tinġabar il-kontribuzzjoni huwa ġeneralment irrilevanti għall-ammont tal-kontribuzzjoni dovuta.

69. Minn dan isegwi li kontribuzzjoni annwali ma għandhiex titqies biss “riċevuti [irċevuta] debitament” fis-sens tal-Artikolu 70(4) tar-Regolament SRM jekk bank jaqa’ fil-kamp ta’ applikazzjoni tar-Regolament SRM għat-tul kollu tas-sena li fiha tinġabar il-kontribuzzjoni. Kuntrarjament għal dak li tallega l-appellanti fir-raba’ aggravju tagħha, din iċ-ċirkustanza ma tikkostitwixxix il-bażi legali għall-obbligu ta’ kontribuzzjoni. Pjuttost, dak li huwa deċiżiv għall-obbligu ta’ kontribuzzjoni huwa l-fatt li fid-data ta’ referenza rilevanti istituzzjoni ta’ kreditu hija awtorizzata fit-territorju tal-Istati Membri parteċipanti. Dan jirrifletti l-prinċipju li l-finanzjament mis-settur bankarju kollu kemm hu huwa fl-interess pubbliku u mhux fl-interess tal-banek individwali ( 42 ).

70. Għaldaqstant, skont il-mument li bank jikseb l-awtorizzazzjoni tiegħu matul il-perijodu inizjali tas-SRF, huwa ser jikkontribwixxi bejn wieħed u ieħor għal-livell immirat tas-SRF. Banek li jiżdiedu biss wara l-perijodu inizjali jistgħu saħansitra ma jkollhom iħallsu l-ebda kontribuzzjoni (mill-ewwel). Mal-ewwel daqqa t’għajn, dan jista’ jidher inġust. Madankollu, ma hemm l-ebda għażla oħra ħlief li jinġabru l-kontribuzzjonijiet mill-atturi attwali fis-suq. U, ovvjament, in-numru tagħhom ivarja.

71. F’dan il-kuntest, l-Artikolu 12(2) tar-Regolament ta’ Delega 2015/63 jikkonferma l-prinċipju espress fl-Artikolu 70(4) tar-Regolament SRM li l-kontribuzzjonijiet ex ante huma kkalkolati skont il-prinċipju tad-data ta’ referenza, inkella kalkolu u ġbir affidabbli tal-kontribuzzjonijiet ikunu impossibbli ( 43 ).

72. Din il-kjarifika hija meħtieġa minħabba li l-Artikolu 12(1) jipprevedi deroga mill-prinċipju tad-data ta’ referenza. Skontu, fil-każ ta’ istituzzjoni ta’ kreditu li titqiegħed taħt superviżjoni għall-ewwel darba u biss għal parti minn perijodu ta’ kontribuzzjoni, il-kontribuzzjoni pro rata tiġi ddeterminata skont in-numru ta’ xhur sħaħ tal-ewwel perijodu ta’ kontribuzzjoni li fih l-istituzzjoni hija suġġetta għal superviżjoni. L-Artikolu 13(5) tar-Regolament ta’ Delega 2015/63 jipprevedi li l-kontribuzzjoni annwali pro rata ta’ tali istituzzjoni tinġabar flimkien mal-kontribuzzjoni annwali li għandha titħallas għall-perijodu ta’ kontribuzzjoni li jmiss. Fi kliem ieħor, kontribuzzjoni pro rata addizzjonali “għas-sena preċedenti” tinġabar minn istituzzjonijiet miżjuda ġodda fl-ewwel sena ta’ kontribuzzjoni. Il-Qorti Ġenerali ġustament irrilevat dan fil-punt 144 tas-sentenza appellata.

73. B’kuntrast ma’ dan, l-appellanti mhux ser tibqa’ tikkontribwixxi mill‑2019, għalkemm baqgħet attiva għal parti mill‑2018 u b’hekk ikkontribwixxiet b’mod partikolari għall-ammont ta’ depożiti koperti, li jservi bħala l-bażi għall-kalkolu tal-mira annwali għall‑2019. Fid-data ta’ referenza rilevanti, fl‑1 ta’ Jannar 2019, ma kinitx għadha tagħmel parti mill-grupp ta’ banek suġġetti għal kontribuzzjonijiet. Dan jikkonferma li ma hijiex primarjament kwistjoni tar-riskju speċifiku li jirriżulta minn bank matul is-sena.

74. Kuntrarjament għal dak invokat mill-appellanti fil-kuntest tat-tieni aggravju, l-Artikolu 12(2) tar-Regolament ta’ Delega 2015/63 ma jurix li l-bidliet kollha matul sena ta’ kontribuzzjoni li ma humiex bidliet fl-istatus iwasslu għal aġġustament (sussegwenti) tal-kontribuzzjonijiet. Pjuttost, din id-dispożizzjoni sempliċement tikkonferma l-prinċipju tad-data ta’ referenza, li minnu jidderoga l-paragrafu 1 tagħha.

75. Għal raġunijiet ta’ kompletezza, għandu jiġi ċċarat f’dan il-punt li l-Artikolu 12(1) tar-Regolament ta’ Delega 2015/63 ma jirriżulta f’ebda żvantaġġ mhux iġġustifikat għal banek li għadhom kif ġew miżjuda.

76. Is-sistema prevista fl-Artikoli 69 u 70 tar-Regolament SRM u żviluppata ulterjorament bir-Regolament ta’ Implimentazzjoni 2015/81 u bir-Regolament Delegat 2015/63 tiżgura li l-piżijiet fi ħdan is-settur bankarju jitqassmu, jekk mhux kompletament ugwali ( 44 ), tal-inqas kemm jista’ jkun b’mod ġust. Waħda mir-raġunijiet għal dan hija d-dispożizzjoni fl-Artikolu 12 tar-Regolament ta’ Delega 2015/63, li skontha bank li għadu kif ġie miżjud irid iħallas “għall-passat”, iżda bank li joħroġ mis-sistema mhux ser jibqa’ jintalab ħlas fil-futur. Dan għaliex il-bank li għadu kif ġie miżjud probabbilment ser ikun parti mis-settur bankarju għal perijodu twil ta’ żmien, li l-mekkaniżmu superviżorju uniformi jservi għall-istabbilizzazzjoni tiegħu fl-astratt. Anki d-deċiżjoni favur dan l-arranġament hija għalhekk koperta wkoll mis-setgħa diskrezzjonali wiesgħa tal-leġiżlatur f’dan il-qasam ( 45 ).

3) Konklużjoni intermedja

77. Mill-kunsiderazzjonijiet imsemmija jirriżulta li l-kontribuzzjoni għall‑2018 ma tistax tiġi kkalkolata mill-ġdid u rrimborsata pro rata matul is-sena 2018 minħabba l-irtirar tal-awtorizzazzjoni tal-appellanti. L-ewwel, it-tieni u r-raba’ aggravju għandhom għalhekk jiġu miċħuda.

b) Fuq it‑tielet, is‑seba’ u t‑tmien aggravju

78. Din il-konklużjoni ma hijiex ikkontestata mid-dispożizzjonijiet l-oħra li l-appellanti invokat fl-ewwel istanza insostenn tal-opinjoni legali tagħha, u l-interpretazzjoni jew l-applikazzjoni żbaljata tagħhom mill-Qorti Ġenerali li hija lmentat dwarhom fil-kuntest tat-tielet, tas-seba’ u tat-tmien aggravju.

79. L-Artikolu 7 tar-Regolament Delegat 2017/2361 espressament jipprevedi obbligu ta’ ħlas pro rata biss għall-kontribuzzjonijiet amministrattivi lis-SRB jekk istituzzjoni ta’ kreditu taqa’ fil-kamp ta’ applikazzjoni tar-Regolament SRM għal parti mis-sena finanzjarja biss. Bħala parti mit-tielet aggravju tagħha, l-appellanti ssostni li l-Qorti Ġenerali wettqet żball ta’ liġi billi kkunsidrat li dawn il-kontribuzzjonijiet ma humiex komparabbli mal-kontribuzzjonijiet ex ante lis-SRF u għalhekk eskludiet applikazzjoni analoga tal-Artikolu 7 tar-Regolament Delegat 2017/2361 għal dan tal-aħħar ( 46 ).

80. Madankollu, fil-punt 86 tas-sentenza appellata, il-Qorti Ġenerali korrettament spjegat li l-kontribuzzjonijiet amministrattivi lis-SRB, kuntrarjament għall-kontribuzzjonijiet lis-SRF, jitħallsu bħala kumpens għall-attivitajiet amministrattivi tas-SRB matul sena. Għaldaqstant, dawn jikkorrispondu għal piż dipendenti fuq iż-żmien. F’dan ir-rigward, dawn il-kontribuzzjonijiet “irrelataw” ma’ sena speċifika. Il-kontribuzzjonijiet ex ante għas-SRF, min-naħa l-oħra, iservu biex gradwalment jintlaħaq il-livell immirat speċifikat fl-Artikolu 69(1) tar-Regolament SRM matul il-perijodu inizjali u sussegwentement ma jibqgħux isiru (għall-inqas inizjalment), minkejja l-mogħdija taż-żmien ( 47 ). Konsegwentement, il-Qorti Ġenerali ma wettqitx żball ta’ liġi meta ddeċidiet li dawn iż-żewġ tipi ta’ kontribuzzjonijiet ma kinux komparabbli.

81. F’dawn iċ-ċirkustanzi, it-tielet aggravju għandu jiġi miċħud.

82. F’dan l-isfond, il-Qorti Ġenerali ġustament waslet ukoll għall-konklużjoni fil-punt 109 tas-sentenza appellata li l-Artikolu 17(3) u (4) tar-Regolament ta’ Delega 2015/63 f’kawża bħal din preżenti ma jinvolvix obbligu għall-kalkolazzjoni mill-ġdid tal-kontribuzzjoni għall‑2018.

83. L-Artikolu 17(3) u (4) tar-Regolament Delegat jipprevedi kalkolu mill-ġdid tal-kontribuzzjoni taħt ċerti ċirkustanzi jekk id-data li għandha tiġi sottomessa mill-istituzzjonijiet ta’ kreditu sal‑31 ta’ Diċembru tas-sena preċedenti b’mod konformi mal-Artikolu 14(1) sa (3) ta’ dan ir-regolament trid tiġi sussegwentement mibdula. Sa fejn l-appellanti tiċċita din id-dispożizzjoni bħala parti mis-seba’ aggravju tagħha bħala prova tal-possibbiltà (astratta) ta’ kalkolu mill-ġdid sussegwenti tal-kontribuzzjonijiet, l-argumenti tagħha huma ineffettivi. Ir-raġuni għal dan hija li sabiex appell jintlaqa’, l-uniku fattur deċiżiv huwa jekk il-Qorti Ġenerali ċaħditx b’mod ivvizzjat l-eliġibbiltà tar-rimbors pro rata tal-kontribuzzjoni għall‑2018.

84. Fi kwalunkwe każ, l-appellanti ma tispjegax sa liema punt l-irtirar tal-liċenzja fis-sena 2018 jeħtieġ bidla jew reviżjoni tad-data li kellha tittrażmetti lis-SRB sal‑31 ta’ Diċembru 2017. Il-fatt li l-Artikolu 17 tar-Regolament ta’ Delega 2015/63 ma jipprevedi l-ebda kalkolu mill-ġdid fil-każ ta’ bidla fid-data fis-sena ta’ wara huwa sempliċement minħabba li l-kontribuzzjoni annwali ma hijiex ikkalkolata abbażi tad-data tas-sena tal-ġbir tal-kontribuzzjoni rispettiv ( 48 ).

85. Konsegwentement, is-seba’ aggravju għandu jiġi miċħud ukoll.

86. Fl-aħħar nett, bit-tmien aggravju tagħha, l-appellanti tilmenta li l-Qorti Ġenerali wettqet żball ta’ liġi meta ċaħdet applikazzjoni analoga tal-Artikolu 7(3) tar-Regolament ta’ Implimentazzjoni 2015/81 għas-sitwazzjoni tagħha ( 49 ) Skont din id-dispożizzjoni, impenji ta’ pagament irrevokabbli jiġu annulati jekk istituzzjoni ta’ kreditu toħroġ mis-sistema. Peress li l-impenji ta’ pagament irrevokabbli skont l-Artikolu 70(3) tar-Regolament SRM jistgħu jsiru fi flus kontanti minflok ma titħallas il-kontribuzzjoni, il-kontribuzzjonijiet ex ante jkollhom jaqsmu “l-istess destin” bħall-impenji ta’ pagament irrevokabbli fil-każ ta’ ħruġ mis-sistema: mela jekk dawn tal-aħħar kienu annullati f’dan il-każ, il-kontribuzzjonijiet imħallsa fi flus kontanti jkollhom jiġu rrimborsati.

87. Madankollu, l-Artikolu 7(3) tar-Regolament ta’ Implimentazzjoni 2015/81 jipprevedi biss li l-impenji ta’ pagament irrevokabbli jiġu annullati u l-garanziji korrispondenti jitħallsu lura. Madankollu, dan ma jistax ifisser, li l-ammont li l-obbligu ta’ ħlas irrevokabbli jirrappreżenta, jittieħed mis-SRF. Skont l-Artikolu 7(1) tar-Regolament ta’ Implimentazzjoni 2015/81, l-użu ta’ impenji ta’ pagament irrevokabbli bl-ebda mod ma għandu jaffettwa l-kapaċità finanzjarja jew il-likwidità tal-fond. Dan l-istrument huwa maħsub biss biex jiżgura li l-ammont ma jkollux għalfejn jitħallas immedjatament, iżda biss meta jintalab. L-Artikolu 7(2) tar-Regolament ta’ Implimentazzjoni 2015/81 jipprevedi li impenn ta’ pagament irrevokabbli jista’ jiġi annullat biss u l-garanzija titħallas lura biss meta tiġi rċevuta kontribuzzjoni. L-istess għandu għaldaqstant japplika wkoll fil-każ ta’ ħruġ mis-sistema skont il-paragrafu 3, peress li inkella l-impenji ta’ pagament irrevokabbli qatt ma jistgħu jilħqu l-għan tagħhom. Għaldaqstant, l-annullament tal-impenn ta’ pagament irrevokabbli u l-ħlas lura tal-garanzija ma jfissirx li l-kontribuzzjoni rrappreżentata minn dan l-istrument, ma għandhiex għalfejn issir. Pjuttost, il-ħruġ mis-sistema jrid iwassal għall-irkupru tal-impenn ta’ pagament irrevokabbli, li s-SRB ukoll ikkonferma fil-kuntest tal-appell.

88. Għaldaqstant, l-Artikolu 7(3) tar-Regolament ta’ Implimentazzjoni 2015/81 ma jistax jiġġustifika rimbors (pro rata) tal-kontribuzzjonijiet fil-każ li istituzzjoni ta’ kreditu toħroġ mis-sistema billi tirreferi għall-ħtieġa ta’ trattament ugwali tal-impenji ta’ pagament irrevokabbli u l-kontribuzzjonijiet magħmula fi flus kontanti.

89. Minn dan jirriżulta li t-tmien aggravju għandu jiġi miċħud ukoll.

c) Fuq l‑għaxar aggravju

90. Fl-isfond ta’ dak li ġie rrilevat iktar ’il fuq, għandu jiġi miċħud l-għaxar motiv, li bih l-appellanti tilmenta li l-Qorti Ġenerali kellha tikkunsidra d-dispożizzjoni tal-Artikolu 70(4) tar-Regolament SRM fil-punt 136 tas-sentenza appellata bħala mhux ambigwa u għaldaqstant interpretat b’mod żbaljat ir-rekwiżiti tal-prinċipju taċ-ċertezza legali.

91. Kif għadu kif intwera, it-tifsira tal-Artikolu 70(4) tar-Regolament SRM hija evidenti mill-kundizzjonijiet operazzjonali u mill-għanijiet tas-sistema tal-ġbir tal-kontribuzzjonijiet għas-SRF.

92. L-għaxar aggravju huwa għalhekk ibbażat fuq fehim ħażin tal-ħtieġa ta’ ċarezza legali, li tirriżulta mill-prinċipju taċ-ċertezza legali ( 50 ). Dan peress li l-fatt li dispożizzjoni teħtieġ interpretazzjoni u għandha titqies flimkien ma’ standards oħra ma jfissirx li tikser dan ir-rekwiżit ( 51 ).

93. Konsegwentement, l-għaxar aggravju għandu jiġi miċħud ukoll.

d) Fuq il‑ħames u l‑ħdax‑il aggravju

94. Permezz tal-ħdax-il aggravju tagħha, l-appellanti tilmenta li l-Qorti Ġenerali naqset milli tevalwa l-importanza tal-prinċipju ta’ proporzjonalità fl-interpretazzjoni tal-leġiżlazzjoni.

95. Ir-raġunament imressaq f’dan il-kuntest huwa finalment ibbażat fuq interpretazzjoni żbaljata tas-sentenza, li skontha li l-Qorti Ġenerali ddeċidiet li rimbors skont l-Artikolu 70(4) tar-Regolament SRM huwa dejjem u fiċ-ċirkustanzi kollha eskluż, li fil-fehma tal-appellanti dan ikun sproporzjonat. Madankollu, tali konstatazzjoni evidentement tmur lil hinn mis-suġġett tat-tilwima u ma saritx mill-Qorti Ġenerali fis-sentenza appellata.

96. L-appellanti, madankollu, ma ssostantjatx għalfejn l-applikazzjoni tal-Artikolu 70(4) tar-Regolament SRM twassal għal riżultat sproporzjonat fil-każ tagħha, iżda pprovdiet eżempji ipotetiċi ta’ tali riżultat.

97. It-tnax-il aggravju, flimkien mal-ħames aggravju li permezz tagħhom l-appellanti tilmenta dwar il-fatt li fil-punt 147 il-Qorti Ġenerali injorat l-eċċezzjoni ta’ illegalità tagħha skont l-Artikolu 70(4) tar-Regolament SRM jista’ jinftiehem fis-sens li l-appellanti qiegħda tinvoka li din id-dispożizzjoni hija invalida għaliex twassal għal riżultati sproporzjonati fl-eżempji ċċitati. Madankollu, l-appellanti naqset ukoll milli tispjega għaliex dan huwa l-każ u għaliex, b’mod partikolari fl-eżempji mogħtija, ma għandha tkun possibbli l-ebda interpretazzjoni proporzjonata tal-Artikolu 70(4) tar-Regolament SRM ( 52 ) Dan minn naħa huwa minħabba l-fatt li l-appellanti assumiet b’mod żbaljat li l-Qorti Ġenerali ddeċidiet li rimbors ta’ kontribuzzjonijiet ex ante kien eskluż fil-każijiet konċepibbli kollha abbażi tal-Artikolu 70(4) tar-Regolament SRM.

98. Konsegwentement, il-ħames u l-ħdax-il aggravju għandhom jiġu miċħuda wkoll.

e) Fuq it‑tnax‑il aggravju

99. Fit-tnax-il aggravju tagħha, l-appellanti tilmenta li l-Qorti Ġenerali interpretat b’mod żbaljat il-prinċipju nemo auditur propriam turpitudinem allegans. Hija ddeċidiet b’mod żbaljat fil-punt 172 tas-sentenza appellata li l-allegata illegalità tad-deċiżjoni tas-SRB b’mod konformi mal-Artikolu 18(1) tar-Regolament SRM tat‑23 ta’ Frar 2018, li skontu l-appellanti kienet (probabbilment) ikkunsidrata bħala falluta, iżda l-ebda miżura ta’ riżoluzzjoni ma kienet meħtieġa, ma taffettwax il-legalità tad-deċiżjoni kkontestata. Skont l-appellanti, id-deċiżjoni tas-SRF b’mod konformi mal-Artikolu 18(1) tar-Regolament SRM sempliċement wasslet għall-irtirar tal-liċenzja bankarja tagħha fil‑11 ta’ Lulju 2018. Madankollu, peress li din id-deċiżjoni tas-SRB hija illegali, huwa ma setax jinvokaha kontriha, sabiex sussegwentement jiċħdilha l-“protezzjoni” tagħha mis-SRF bħala riżultat tal-irtirar tal-liċenzja, mingħajr fl-istess ħin ma jirrimborsa l-kontribuzzjonijiet ex ante.

100. Madankollu, mis-sottomissjonijiet ta’ hawn fuq jirriżulta, minn naħa, li l-espożizzjoni li skontha l-appellanti tkun ġiet prekluża milli tuża s-SRF bħala riżultat tal-irtirar tal-liċenzja, għalkemm hija tkun “għamlet il-ħlas” għalih, hija fattwalment żbaljata ( 53 ) Min-naħa l-oħra, il-preżunzjoni ta’ legalità u għalhekk ta’ validità tagħha tapplika għall-atti tal-istituzzjonijiet tal-Unjoni sakemm dawn jiġu annullati ( 54 ) Għaldaqstant, il-Qorti Ġenerali ġustament irrilevat fil-punt 171 tas-sentenza appellata li l-allegata illegalità tad-deċiżjoni tas-SRB b’mod konformi mal-Artikolu 18(1) tar-Regolament SRM ma tapplikax għal dawn il-proċeduri, peress li ma hijiex is-suġġett ta’ din il-kawża.

101. Konsegwentement, it-tnax‑il aggravju għandu jiġi miċħud ukoll.

f) Konklużjoni

102. Il-konklużjoni tal-Qorti Ġenerali fil-punt 130 tas-sentenza appellata, li skontha huwa eskluż ir-rimbors pro rata tal-kontribuzzjoni tal‑2018 minħabba li l-awtorizzazzjoni tal-appellanti ġiet irtirata matul dik is-sena, ma hija għalhekk vvizzjata b’ebda żball ta’ liġi.

2. Fuq il‑possibbiltà tal‑ħlas tal‑“bilanċ” tal‑kontribuzzjoni tal‑2015 (is‑sitt u d‑disa’ aggravju)

103. Permezz tas-sitt u d-disa’ aggravju tagħha, l-appellanti essenzjalment tikkontesta l-interpretazzjoni tal-Qorti Ġenerali tal-Artikolu 70(4) tar-Regolament SRM fir-rigward tal-kontribuzzjoni tal‑2015. Fl-opinjoni tal-Qorti Ġenerali, din id-dispożizzjoni tipprekludi ħlas tal-“bilanċ” tal-kontribuzzjoni għall‑2015, minkejja r-regola tat-tpaċija fl-Artikolu 8(2) tar-Regolament ta’ Implimentazzjoni 2015/81.

104. Bħala tfakkira: mill‑1 ta’ Jannar 2015, il-BRRD obbligat lill-Istati Membri kollha sabiex jistabbilixxu mekkaniżmi nazzjonali ta’ finanzjament ta’ riżoluzzjoni, li, skont l-Artikolu 102 u l-Artikolu 103 ta’ din id-direttiva, jimtlew ukoll b’kontribuzzjonijiet ex ante mill-banek sakemm jintlaħaq ċertu livell immirat. Għall-Istati Membri tal-Unjoni Bankarja, madankollu, ir-rilevanza prattika ta’ dan l-obbligu hija baxxa, peress li s-SRF issostitwixxa l-mekkaniżmi ta’ finanzjament nazzjonali għall-istituzzjonijiet kollha suġġetti għar-Regolament SRM mill‑1 ta’ Jannar 2016 ( 55 ). Sabiex tissaħħaħ is-saħħa finanzjarja tas-SRF minn meta twaqqaf, l-Istati Membri tal-Unjoni Bankarja għaldaqstant impenjaw ruħhom fi ħdan il-qafas tal-IGA li jittrasferixxu l-kontribuzzjonijiet kollha miġbura mingħand dawn l-istituzzjonijiet fl‑2015 b’mod konformi mal-Artikolu 103 tal-BRRD lis-SRF ( 56 ). Mill‑1 ta’ Jannar 2016, il-kontribuzzjonijiet ta’ dawn l-istituzzjonijiet huma ġeneralment ( 57 ) ikkalkolati skont l-Artikolu 69 u l-Artikolu 70 tar-Regolament SRM. Skont l-Artikolu 67(4) tar-Regolament SRM, dawn ser ikomplu jinġabru mill-awtoritajiet tal-Istati Membri u jiġu ttrasferiti lis-SRF skont l-IGA.

105. L-Artikolu 8(2) tar-Regolament Delegat 2015/81 jipprevedi li l-kontribuzzjoni mħallsa mill-banek fl‑2015 ser tiġi gradwalment paċuta mal-kontribuzzjonijiet miġbura abbażi tal-Artikolu 69 u l-Artikolu 70 tar-Regolament SRM matul il-perijodu inizjali tas-SRF. Fil-prattika, 1/8 tal-kontribuzzjoni mħallsa minn din l-istituzzjoni ta’ kreditu fl‑2015 titnaqqas mill-kontribuzzjoni individwali ta’ bank ikkalkolata kull sena skont l-Artikolu 70 tar-Regolament SRM moqri flimkien mar-Regolament ta’ Delega 2015/63 ( 58 )

106. Skont l-appellanti, il-Qorti Ġenerali naqset milli tirrikonoxxi li minn dan il-mekkaniżmu jirriżulta li l-kontribuzzjoni għall‑2015 sempliċement tikkostitwixxi “pagament antiċipat” għas-SRF, li fl-aħħar mill-aħħar irid jitħallas lura lill-banek li ħallsuh. Peress li dan ma jistax jinkiseb minn bank li joħroġ mis-sistema qabel it-tmiem tal-perijodu inizjali permezz ta’ tpaċija ma’ kontribuzzjonijiet futuri, il-bilanċ għandu għalhekk jitħallas fil-mument tal-ħruġ. Id-Deċiżjoni SRB/ES/SRF/2018/03 dwar id-determinazzjoni tal-kontribuzzjonijiet ex ante għall‑2018 turi li tali ħlas huwa possibbli ( 59 ). Skont din id-deċiżjoni, dawk il-banek fejn it-tpaċija tal-kontribuzzjoni annwali tagħhom għall‑2018 mal-parti tal-kontribuzzjoni tagħhom tal‑2015 tirriżulta f’ammont negattiv, titħallas id-differenza. Il-konklużjoni tal-Qorti Ġenerali, li skontha rimbors tal-“bilanċ” tal-kontribuzzjoni għall‑2015 huwa eskluż minħabba l-Artikolu 70(4) tar-Regolament SRM, hija għaldaqstant ivvizzjata bi żball ta’ liġi.

107. Huwa minnu li l-kontribuzzjoni għall‑2015 ser tkun paċuta bil-kontribuzzjonijiet annwali mill-banek li ħallsuha ex ante, biex fl-aħħar mill-aħħar ma tkunx “addizzjonali” għalihom. Pjuttost, abbażi tal-Artikolu 8(2) tar-Regolament ta’ Implimentazzjoni 2015/81, bank li kien diġà awtorizzat fi Stat Membru tal-Unjoni Bankarja fl‑1 ta’ Jannar 2015 u ħallas il-kontribuzzjoni għall‑2015, ikun ħallas eżattament l-istess ammont fi tmiem il-perijodu inizjali bħal bank ta’ daqs u profil ta’ riskju komparabbli, li beda jopera biss fl‑1 ta’ Jannar 2016 u jibqa’ suġġett għal obbligu ta’ kontribuzzjonijiet matul il-perijodu inizjali.

108. Madankollu, minn dan ma jirriżultax li l-kontribuzzjoni għall‑2015 hija “pagament antiċipat” li jrid jitħallas lura. Dan xorta ma jfissirx li l-“bilanċ” tal-kontribuzzjoni tal‑2015 li għadu ma ġiex paċut ma’ kontribuzzjonijiet futuri jista’ jiġi rrimborsat lil bank li joħroġ mill-MSU qabel it-tmiem tal-perijodu inizjali u b’hekk ma jibqa’ jħallas ebda kontribuzzjoni oħra.

109. Kif iddeċidiet ġustament il-Qorti Ġenerali fil-punt 117 tas-sentenza appellata, ladarba l-kontribuzzjonijiet għall‑2015 ikunu ġew ittrasferiti lis-SRF skont l-IGA, dawn jiffurmaw parti integrali mill-mezzi finanzjarji tiegħu. Dawn ser jiġu ttrattati bl-istess mod bħal kull kontribuzzjoni oħra, li ser tkompli tinġabar fil-livell nazzjonali iżda ser ikunu ttrasferiti lis-SRF skont l-IGA ( 60 ) Dan jagħmel sens ukoll, peress li l-mekkaniżmi ta’ finanzjament nazzjonali għall-Istati Membri tal-Unjoni Bankarja xorta ser jiġu ssostitwiti mis-SRF ( 61 )

110. Dan ifisser li s-somma tal-kontribuzzjonijiet kollha miġbura fl‑2015 hija inkluża mill-bidu nett fil-kalkolu tal-ammont totali li jeħtieġ li jinġabar sabiex jintlaħaq il-livell immirat stmat tas-SRF għall‑2024. Dawn il-flus għalhekk ikunu neqsin jekk kull ħruġ ta’ bank qabel it-tmiem tal-perijodu inizjali jiġi rrimborsat bilanċ mill-ħlas għall‑2015. Għalhekk, fir-rigward tal-kontribuzzjonijiet għall‑2015, il-prinċipju stabbilit fl-Artikolu 70(4) tar-Regolament SRM għandu japplika wkoll li kontribuzzjonijiet debitament irċevuti ma jistgħux jiġu rrimborsati ( 62 ).

111. Anki l-fatt enfasizzat fil-kuntest tal-ħames aggravju li t-tpaċija tal-kontribuzzjonijiet skont l-Artikolu 8(2) tar-Regolament ta’ Implimentazzjoni 2015/81 tista’ jwassal għal ammont negattiv f’każijiet individwali, li mbagħad jitħallas lill-bank ikkonċernat ma jfissirx li l-kontribuzzjonijiet għall‑2015 jistgħu jerġgħu jittieħdu mis-SRF.

112. Pjuttost, dan il-ħlas huwa dovut għal żewġ raġunijiet sistemiċi: l-ewwel, skont l-ewwel subparagrafu tal-Artikolu 70(2) tar-Regolament SRM, ma jistax jinġabar iktar minn 1/8 tal-livell immirat fis-sena, li l-Qorti Ġenerali nnotat dan ukoll fil-punt 100 tas-sentenza appellata. Din id-dispożizzjoni hija maħsuba biex tiżgura li l-kontribuzzjonijiet jitqassmu b’mod ugwali u b’hekk ma jwasslux għal piż ekonomiku eċċessiv fuq is-settur bankarju, li jista’ jkollu effett destabilizzanti. Jekk l-ammont negattiv li jista’ jirriżulta mit-tpaċija ma jitħallasx lill-bank ikkonċernat, l-ammont miġbur f’din is-sena jkun iktar minn 1/8 tal-livell immirat. Ir-raġuni għal dan hija li l-kontribuzzjonijiet għall‑2015 jikkostitwixxu parti integrali mill-fondi tas-SRF minn meta ġew ittrasferiti lis-SRF skont l-IGA ( 63 ).

113. It-tieni, is-settur bankarju kollu kemm hu għandu jipprovdi mill-inqas 1 % tad-depożiti kollha koperti fl-Istati Membri parteċipanti fuq perijodu ta’ tmien snin. Madankollu, bank wieħed għandu jiġbor massimu ta’ sehem minn din is-somma, li essenzjalment hija magħmula minn tmien kontribuzzjonijiet annwali. Il-leġiżlatur seta’ jistabbilixxi kontribuzzjoni massima individwali differenti; madankollu, ma hemm l-ebda indizju li l-limitu massimu stabbilit b’dan il-mod huwa żbaljat ( 64 )

114. Sabiex is-SRF ikollu biżżejjed fondi fl-ewwel sena tal-eżistenza tiegħu, kien meħtieġ li din is-sena jiġi pprovdut kapital tal-bidu fil-forma ta’ kontribuzzjoni għall‑2015. Madankollu, dan la żied il-livell immirat u lanqas naqqas it-tul tal-perijodu inizjali.

115. Mingħajr it-tpaċija prevista fl-Artikolu 8(2) tar-Regolament ta’ Implimentazzjoni 2015/81, bank li diġà kien jew huwa suġġett għal obbligu ta’ kontribuzzjonijiet qabel ma daħal fis-seħħ ir-Regolament SRM u sa tmiem il-perijodu inizjali, madankollu, iħallas kontribuzzjoni ogħla mill-massimu stabbilit. Għaldaqstant, kif ġustament ikkonstatat il-Qorti Ġenerali fil-punt 124 tas-sentenza appellata, ir-regola tat-tpaċija tiżgura għalhekk li t-trasferiment tal-kontribuzzjonijiet għall‑2015 lis-SRF ma jwassalx għal żbilanċi bejn il-banek ikkonċernati fir-rigward tat-tqassim tal-piż finanzjarju.

116. Fi kwalunkwe każ, l-appellanti tibqa’, b’mod ġenerali, taħt l-obbligu tal-kontribuzzjoni massima, peress li hija ma għadhiex suġġetta għall-ħlas tal-kontribuzzjonijiet mill‑2019, għalkemm il-“bilanċ” ma jitħallasx lilha. Minħabba f’hekk, hija fl-aħħar mill-aħħar ħallset iktar minn bank ipotetiku komparabbli tal-istess daqs u profil ta’ riskju, li ma bediex jopera qabel l‑1 ta’ Jannar 2016 u ħareġ mis-sistema fl-istess mument tal-appellanti.

117. Madankollu, kif spjegat iktar ’il fuq, differenzi fil-piż tal-kontribuzzjoni individwali skont meta bank jibda jopera matul il-perijodu inizjali huma inerenti fis-sistema u ma jistgħux jiġu evitati għal kollox ( 65 ). Dan fl-aħħar mill-aħħar huwa dovut għall-fatt li l-livell immirat ma jistax jinġabar mis-settur bankarju f’daqqa, iżda biss fuq perijodu itwal ta’ żmien, u l-kompożizzjoni tas-settur bankarju tinbidel matul dan iż-żmien. Madankollu, dan ma jistax iwassal li ma’ kull bidla wieħed irid jibda kważi “mill-bidu”. Inkella, il-kisba tal-għan li jintlaħaq il-livell immirat sal‑2024 tkun ipperikolata serjament ( 66 ).

118. Konsegwentement, il-Qorti Ġenerali ddeċidiet ukoll mingħajr ma wettqet żball ta’ liġi li l-“bilanċ” tal-kontribuzzjoni għall‑2015 ma jistax jitħallas f’każ li bank joħroġ mis-sistema waqt il-perijodu inizjali tiegħu.

119. Konsegwentement, is-sitt u s-seba’ aggravju għandhom jiġu miċħuda.

3. Fuq il‑legalità formali tad‑deċiżjoni kkontestata (it‑13‑il aggravju)

120. Fir-rigward tal-legalità formali tad-deċiżjoni kkontestata, il-Qorti Ġenerali ddeċidiet fil-punti 174 sa 180 tas-sentenza kkontestata li d-deċiżjoni tas-SRB kienet tissodisfa r-rekwiżit ta’ motivazzjoni tal-Artikolu 296 TFUE. Ir-raġuni għal dan hija li, hija tesponi l-punti ta’ fatt prinċipali u l-fehim tas-SRB tal-leġiżlazzjoni rilevanti li fuqha tibbaża ċ-ċaħda tar-rikors tal-appellanti.

121. Fit-13‑il aggravju tagħha, l-appellanti essenzjalment tilmenta li l-Qorti Ġenerali użat kriterju żbaljat f’dan ir-rigward, peress li l-konferma tad-deċiżjoni tas-SRB kienet tirrikjedi l-użu ta’ aspetti legali ulterjuri fis-sentenza appellata u għalhekk ma setgħetx titqies bħala suffiċjentement motivata. Barra minn hekk, il-mistoqsijiet u d-diskussjonijiet waqt is-seduta quddiem il-Qorti Ġenerali wrew li l-motivazzjoni tas-SRB ma kinitx biżżejjed.

122. Dan ir-raġunament evidentement jonqos milli jirrikonoxxi t-tifsira u l-għan tar-rekwiżit ta’ motivazzjoni. Skont ġurisprudenza stabbilita, dan iservi biex dawk ikkonċernati jkunu jistgħu jiddeċiedu, b’għarfien sħiħ taċ-ċirkustanzi, jekk jixtiqux jappellaw mid-deċiżjoni u l-qorti kompetenti teżerċita l-istħarriġ tagħha. Għaldaqstant, ma huwiex meħtieġ li l-motivazzjoni tispeċifika kull punt ta’ fatt u ta’ liġi rilevanti ( 67 ). Il-konformità mar-rekwiżit ta’ motivazzjoni għandha tiġi distinta mill-eżattezza materjali tal-motivazzjoni ( 68 ). Motivazzjoni żbaljata tal-merti tista’, għaldaqstant, tkun biżżejjed fir-rigward tal-Artikolu 296 TFUE ( 69 ).

123. Konsegwentement, la l-fatt li l-Qorti Ġenerali ħadet inkunsiderazzjoni aspetti legali addizzjonali sabiex tikkonferma l-interpretazzjoni tad-dritt mis-SRB, u lanqas il-fatt li ċerti punti kienu s-suġġett ta’ kontroversja ma huma kapaċi juru żball ta’ liġi fil-konstatazzjoni tal-Qorti Ġenerali li d-deċiżjoni kkontestata ma kinitx motivata biżżejjed.

124. Għalhekk it-tlettax-il motiv għandu jiġi miċħud.

C. Fuq l‑ispejjeż

125. Mill-kunsiderazzjonijiet imsemmija iktar ’il fuq isegwi li l-appell għandu jiġi miċħud fl-intier tiegħu. Konsegwentement, il-Qorti tal-Ġustizzja tiddeċiedi fuq l-ispejjeż, skont l-Artikolu 184(2) tar-Regoli tal-Proċedura. Skont l-Artikolu 138(1) tar-Regoli tal-Proċedura, li japplika għall-proċeduri ta’ appell taħt l-Artikolu 184(1) tagħhom, il-parti li titlef għandha tbati l-ispejjeż, jekk dawn ikunu ntalbu. Peress li s-SRB għamel tali talba, l-appellanti għandha tiġi kkundannata tbati l-ispejjeż tagħha kif ukoll l-ispejjeż tal-proċeduri tal-appell u tas-SRB.

126. Skont l-Artikolu 140(1) tar-Regoli tal-Proċedura, li japplika wkoll għall-proċeduri tal-appell, l-Istati Membri u l-istituzzjonijiet intervenjenti għandhom ibatu l-ispejjeż tagħhom. Barra minn hekk, konformement mal-Artikolu 184(4) tar-Regoli tal-Proċedura, meta, fil-każ li ma tkunx hija stess ippreżentat l-appell, intervenjenti fl-ewwel istanza tipparteċipa fil-fażi bil-miktub jew orali tal-proċedura quddiem il-Qorti tal-Ġustizzja, din tal-aħħar tista’ tiddeċiedi li din l-intervenjenti għandha tbati l-ispejjeż rispettivi tagħha. Konsegwentement, għandu jiġu deċiż, li l-Kummissjoni tbati l-ispejjeż tagħha.

VI. Konklużjoni

127. Fil-qosor, nipproponi li l-Qorti tal-Ġustizzja tiddeċiedi kif ġej: 1. L-appell huwa miċħud. 2. ABLV Bank AS, fi stralċ, tbati l-ispejjeż tal-appell u l-ispejjeż tas-SRB, minbarra l-ispejjeż tagħha. 3. Il-Kummissjoni għandha tbati l-ispejjeż tagħha.

( 1 ) Lingwa tal-kawża: il-Ġermaniż.

( 2 ) Ara l-premessi 3 u 19 tar-Regolament SRM (ara mill-ewwel ir-riferiment fin-nota ta’ qiegħ il-paġna 3) u l-premessi 5, 76 u 104 tad-Direttiva 2014/59 (UE) tal-Parlament Ewropew u tal-Kunsill tal‑15 ta’ Mejju 2014 li tistabbilixxi qafas għall-irkupru u r-riżoluzzjoni ta’ istituzzjonijiet ta’ kreditu u ditti ta’ investiment u li temenda d-Direttiva tal-Kunsill 82/891/KE u d-Direttivi 2001/24/KE, 2002/47/KE, 2004/25/KE, 2005/56/KE, 2007/36/KE, 2011/35/KE, 2012/30/UE u 2013/36/UE, u r-Regolamenti (UE) Nru 1093/2010 u (UE) Nru 648/2012, tal-Parlament Ewropew u tal-Kunsill (iktar ’il quddiem il-“BRRD”) (ĠU 2014, L 173, p. 190).

( 3 ) Regolament (UE) Nru 806/2014 tal-Parlament Ewropew u tal-Kunsill tal‑15 ta’ Lulju 2014 li jistabbilixxi regoli uniformi u proċedura uniformi għar-riżoluzzjoni tal-istituzzjonijiet ta’ kreditu u ċerti ditti tal-investiment fil-qafas ta’ Mekkaniżmu Uniku ta’ Riżoluzzjoni u Fond Uniku għar-Riżoluzzjoni u li jemenda r-Regolament (UE) Nru 1093/2010 (iktar ’il quddiem ir-“Regolament SRM”) (ĠU 2014, L 225, p. 1).

( 4 ) Għaldaqstant, minn banek kummerċjali li fi Stat Membru huma awtorizzati li jipparteċipaw fil-Mekkaniżmu Superviżorju Uniku (SSM, għal Single Surveillance Mechanism). Dawn huma l-Istati Membri kollha taż-żona euro kif ukoll, mill‑1 ta’ Ottubru 2020, il-Kroazja u l-Bulgarija.

( 5 ) Ara l-Artikolu 100 tal-BRRD. Għall-Istati Membri tal-Unjoni Bankarja, dan l-obbligu ġie effettivament issostitwit bil-parteċipazzjoni tagħhom fl-istabbiliment tas-SRF mill‑2016.

( 6 ) Ara l-premessa 107 tar-Regolament SRM.

( 7 ) Skont l-Artikolu 6(1) tad-Direttiva 2014/49/UE tal-Parlament Ewropew u tal-Kunsill tas‑16 ta’ April 2014 dwar skemi ta’ garanzija tad-depożiti (ĠU 2014, L 173, p. 149, rettifiki fil-ĠU 2014, L 212, p. 47, u fil-ĠU 2014, L 309, p. 37), l-Istati Membri jiżguraw li d-depożiti mill-istess depożitant huma ggarantiti sal-ammont ta’ EUR 100000.

( 8 ) Artikolu 8(2) tar-Regolament ta’ Implimentazzjoni tal-Kunsill (UE) 2015/81 tad‑19 ta’ Diċembru 2014 li jispeċifika kundizzjonijiet uniformi għall-applikazzjoni tar-Regolament (UE) Nru 806/2014 tal-Parlament Ewropew u tal-Kunsill fir-rigward tal-kontribuzzjonijiet ex ante għall-Fond Uniku ta’ Riżoluzzjoni (ĠU 2015 L 15, p. 1) (iktar ’il quddiem ir-“Regolament ta’ Implimentazzjoni 2015/81”).

( 9 ) Ara b’mod partikolari, is-sentenzi tal‑14 ta’ Novembru 2019, State Street Bank International (C‑255/18, EU:C:2019:967), tat‑3 ta’ Diċembru 2019, Iccrea Banca (C‑414/18, EU:C:2019:1036), u tal‑15 ta’ Lulju 2021, Il‑Kummissjoni vs Landesbank Baden-Württemberg u SRB (C‑584/20 P u C‑621/20 P, EU:C:2021:601).

( 10 ) Ara r-riferiment fin-nota ta’ qiegħ il-paġna 3.

( 11 ) Ara r-riferiment fin-nota ta’ qiegħ il-paġna 2.

( 12 ) Ara r-riferiment fin-nota ta’ qiegħ il-paġna 8.

( 13 ) ĠU 2015, L 11, p. 44, rettifika fil-ĠU 2017, L 156, p. 38.

( 14 ) ĠU 2017, L 337, p. 6.

( 15 ) Ara l-Artikolu 6(4) tar-Regolament tal-Kunsill (UE) Nru 1024/2013 tal‑15 ta’ Ottubru 2013 li jikkonferixxi kompiti speċifiċi lill-Bank Ċentrali Ewropew fir-rigward ta’ politiki relatati mas-superviżjoni prudenzjali ta’ istituzzjonijiet ta’ kreditu (iktar ’il quddiem ir-“Regolament SSM”) (ĠU 2013, L 287, p. 63).

( 16 ) Deċiżjoni SRB/EES/2018/09 tat‑23 ta’ Frar 2018.

( 17 ) SRB/ES/SRF/2018/03.

( 18 ) Punti 65 sa 76 tas-sentenza appellata.

( 19 ) Punti 77 sa 90, b’mod partikolari l-punt 84 tas-sentenza appellata.

( 20 ) Punti 77 sa 111 tas-sentenza appellata.

( 21 ) Ara b’mod partikolari l-punti 120 sa 129 tas-sentenza appellata.

( 22 ) Ara f’dan ir-rigward il-punti 92 sa 96 tas-sentenza appellata.

( 23 ) Ara f’dan ir-rigward il-punti 65 sa 76 tas-sentenza appellata.

( 24 ) Ara b’mod partikolari l-punti 80 sa 89 tas-sentenza appellata.

( 25 ) Ara l-Artikolu 70(1) tar-Regolament SRM.

( 26 ) Għall-inqas, sakemm il-fondi disponibbli ma jaqgħux taħt it-2/3 tal-ammont ta’ 1 % tad-depożiti kollha koperti f’mument partikolari, jew permezz tal-użu tal-fond jew permezz ta’ żieda ulterjuri tad-depożiti koperti, ara l-Artikolu 69(4)(1) tar-Regolament SRM.

( 27 ) Dan ir-regolament japplika direttament għall-ġbir tal-kontribuzzjonijiet għall-mekkaniżmi ta’ finanzjament nazzjonali. Għall-Istati Membri tal-Unjoni Bankarja, madankollu, is-SRF issostitwixxa dawn il-mekkaniżmi ta’ finanzjament għall-istituzzjonijiet kollha koperti mir-Regolament SRM meta daħal fis-seħħ. Għalhekk, ir-Regolament ta’ Delega 2015/63 japplika wkoll, b’analoġija, għall-kalkolu tal-kontribuzzjonijiet ex ante għas-SRF, ara l-Artikolu 70(6) tar-Regolament SRM.

( 28 ) Fil-fatt, taħlita tal-ammont medju ta’ depożiti koperti fl-Istat Membru rispettiv u l-ammont totali ta’ depożiti koperti fl-Istati Membri parteċipanti kollha fis-sena preċedenti hija meħuda bħala l-bażi, ara l-Artikolu 8(1) tar-Regolament ta’ Implimentazzjoni 2015/81. Madankollu, dan ma huwiex kruċjali biex wieħed jifhem il-kundizzjonijiet operazzjonali tal-ġbir tal-kontribuzzjoni. F’dawn l-aħħar snin, is-SRB stabbilixxa kontribuzzjoni totali annwali li tikkorrispondi għal 1/8 ta’ bejn 1.05 % u 1.35 % tal-ammont medju tad-depożiti koperti kkalkolati b’dan il-mod fis-sena ta’ qabel, ara https://www.srb.europa.eu/en/content/2020-srf-levies-ex-ante-contributions.

( 29 ) Ara l-Artikolu 4(1) u l-Artikolu 14(1) sa (4) tar-Regolament ta’ Delega 2015/63, kif ukoll is-sentenza tal‑14 ta’ Novembru 2019, State Street Bank International (C‑255/18, EU:C:2019:967, punt 42).

( 30 ) Ara l-Proposta tal-Kummissjoni għar-Regolament SRM tal‑10 ta’ Lulju 2013, COM(2013) 520 final, p. 16 u 17.

( 31 ) Ara f’dan ir-rigward is-sentenza tal‑15 ta’ Lulju 2021, Il‑Kummissjoni vs Landesbank Baden-Württemberg u SRB (C‑584/20 P u C‑621/20 P, EU:C:2021:601, punt 117).

( 32 ) Jew il-mument ta’ “xbieha ta’ dak il-mument”, kif ifformulat fil-konklużjonijiet tal-Avukat Ġenerali Campos Sánchez- Bordona fi State Street Bank International (C‑255/18, EU:C:2019:539, punt 71).

( 33 ) Ara b’mod partikolari l-punti 54 u 55 ta’ dawn il-konklużjonijiet.

( 34 ) Ara wkoll il-Proposta tal-Kummissjoni għar-Regolament SRM tal‑10 ta’ Lulju 2013, COM(2013) 520 final, p. 15.

( 35 ) Ara l-premessa 107 tar-Regolament SRM.

( 36 ) Ara wkoll f’dan ir-rigward il-konklużjonijiet tiegħi fil-kawżi Aeris Invest vs SRB (C‑874/19 P u C‑934/19 P, EU:C:2021:563, punt 104). Ara wkoll il-Proposta tal-Kummissjoni għar-Regolament SRM tal‑10 ta’ Lulju 2013, COM(2013) 520 final, p. 15.

( 37 ) Sentenza tal‑15 ta’ Lulju 2021, Il‑Kummissjoni vs Landesbank Baden-Württemberg u SRB (C‑584/20 P u C‑621/20 P, EU:C:2021:601, punt 113).

( 38 ) Ara iktar ’il fuq il-punt 54 ta’ dawn il-konklużjonijiet.

( 39 ) Ara l-premessa 11 tar-Regolament ta’ Implimentazzjoni 2015/81.

( 40 ) Ara, f’dan is-sens, is-sentenza tal‑14 ta’ Novembru 2019, State Street Bank International (C‑255/18, EU:C:2019:967, punt 43).

( 41 ) Sentenza tal‑14 ta’ Novembru 2019, State Street Bank International (C‑255/18, EU:C:2019:967, punt 44).

( 42 ) Ara l-premessi 20 u 102 tar-Regolament SRM.

( 43 ) Ara, f’dan is-sens, is-sentenza tal‑14 ta’ Novembru 2019, State Street Bank International (C‑255/18, EU:C:2019:967, punt 43).

( 44 ) Ara, f’dan ir-rigward, iktar ’il fuq il-punt 69 ta’ dawn il-konklużjonijiet.

( 45 ) Ara, f’dan ir-rigward, is-sentenza tal‑15 ta’ Lulju 2021, Il‑Kummissjoni vs Landesbank Baden-Württemberg u SRB (C‑584/20 P u C‑621/20 P, EU:C:2021:601, punt 117).

( 46 ) Ara b’mod partikolari, f’dan ir-rigward il-punt 86 tas-sentenza appellata.

( 47 ) Il-kontribuzzjonijiet jistgħu jinġabru mill-ġdid jekk il-livell immirat jaqa’ taħt it-2/3 tal-ammont ta’ 1 % tad-depożiti koperti, pereżempju minħabba l-użu ta’ fondi, ara l-ewwel subparagrafu tal-Artikolu 69(4) tar-Regolament SRM u l-punt 53 ta’ dawn il-konklużjonijiet.

( 48 ) Ara, f’dan ir-rigward, iktar ’il fuq il-punti 54 sa 56 ta’ dawn il-konklużjonijiet.

( 49 ) Ara l-punti 110 u 111 tas-sentenza appellata.

( 50 ) Ara, pereżempju, is-sentenza tad‑9 ta’ Lulju 2015Cabinet Medical Veterinar Dr. Tomoiagă Andrei (C‑144/14, EU:C:2015:452, punti 34 u 35).

( 51 ) Ara, f’dan is-sens is-sentenzi tat‑28 ta’ Ġunju 2005, Dansk Rørindustri et vs Il‑Kummissjoni (C‑189/02 P, C‑202/02 P, C‑205/02 P sa C‑208/02 P u C‑213/02 P, EU:C:2005:408, punti 217 u 218), u tat‑28 ta’ Marzu 2017, Rosneft (C‑72/15, EU:C:2017:236, punt 167).

( 52 ) Dispożizzjoni għandha titqies bħala invalida biss jekk ma tkun possibbli ebda interpretazzjoni kompatibbli ma’ prinċipji ta’ grad ogħla jew dispożizzjonijiet legali, ara f’dan is-sens is-sentenzi tad‑29 ta’ Ġunju 1995, Spanja vs Il‑Kummissjoni (C‑135/93, EU:C:1995:201, punt 37), tal‑4 ta’ Ottubru 2001, L‑Italja vs Il‑Kummissjoni (C‑403/99, EU:C:2001:507, punti 28 u 37), u tas‑26 ta’ Ġunju 2007, Ordre des barreaux francophones u germanophone et (C‑305/05, EU:C:2007:383, punt 28).

( 53 ) Ara, f’dan ir-rigward, il-punti 64 sa 69 ta’ dawn il-konklużjonijiet.

( 54 ) Ara s-sentenzi tat‑2 ta’ Ottubru 2014, Strack vs Il‑Kummissjoni (C‑127/13 P, EU:C:2014:2250, punt 78), tat‑28 ta’ Jannar 2016, Éditions Odile Jacob vs Il‑Kummissjoni (C‑514/14 P, mhux ippubblikata, EU:C:2016:55, punt 40), u tal‑10 ta’ Settembru 2019, HTTS vs Il‑Kunsill (C‑123/18 P, EU:C:2019:694, punt 100).

( 55 ) Fl-Istati Membri tal-Unjoni Bankarja, il-kontribuzzjonijiet għall-mekkaniżmu nazzjonali ta’ finanzjament jinġabru biss minn kumpanniji mhux koperti mir-Regolament SRM.

( 56 ) Ara l-premessa 12 u l-Artikolu 3(3) tal-IGA.

( 57 ) Għad-dettalji ara l-Artikolu 8(1) tar-Regolament ta’ Implimentazzjoni 2015/81.

( 58 ) Ara l-punt 100 tas-sentenza appellata.

( 59 ) Ara l-punt 33 ta’ dawn il-konklużjonijiet.

( 60 ) Ara l-Artikolu 67(4) tar-Regolament SRM u l-Artikolu 1(1) u l-Artikolu 3(1) tal-IGA.

( 61 ) Ara l-premessa 9 tal-IGA.

( 62 ) Ara, f’dan ir-rigward, iktar ’il fuq il-punt 67 ta’ dawn il-konklużjonijiet.

( 63 ) Ara, iktar ’il fuq, il-punt 108 ta’ dawn il-konklużjonijiet.

( 64 ) Fuq is-setgħa diskrezzjonali wiesgħa tal-leġiżlatur f’dan il-qasam, ara l-punti 60 u 76 ta’ dawn il-konklużjonijiet.

( 65 ) Ara, f’dan ir-rigward, iktar ’il fuq il-punti 69 u 76 ta’ dawn il-konklużjonijiet.

( 66 ) Ara, f’dan is-sens, is-sentenza tal‑14 ta’ Novembru 2019, State Street Bank International (C‑255/18, EU:C:2019:967, punt 43).

( 67 ) Ara s-sentenza tal‑15 ta’ Lulju 2021, Il‑Kummissjoni vs Landesbank Baden-Württemberg u SRB (C‑584/20 P u C‑621/20 P, EU:C:2021:601, punti 103 u 104).

( 68 ) Ara s-sentenzi tal‑10 ta’ Lulju 2008, Bertelsmann u Sony Corporation of America vs Impala (C‑413/06 P, EU:C:2008:392, punt 181), tal‑15 ta’ Novembru 2012, Il‑Kunsill vs Bamba (C‑417/11 P, EU:C:2012:718, punt 60), u tat‑22 ta’ April 2021, Il‑Kunsill vs PKK (C‑46/19 P, EU:C:2021:316, punt 55 u 56).

( 69 ) Sentenza tal‑10 ta’ Lulju 2008, Bertelsmann u Sony Corporation of America vs Impala (C‑413/06 P, EU:C:2008:392, punt 181).